text:
Abanyarwanda baba muri Indiana babimburiye abandi kwizihiza umunsi w’Intwari
Harabura amasaha make ngo u Rwanda rwizihize umunsi w’Intwari, ariko Abanyarwanda baba muri Leta ya Indiyana no muri Michigan bamaze kuwizihiza.
Ni ku nshuro ya mbere mu Banyarwanda baba muri aka gace, Abanyarwanda bari bizihije Umunsi w’Intwari z’u Rwanda, usanzwe wizihizwa tariki 1 Gashyantare buri mwaka.
Mu birori byabaye byaranzwe n’busabane ndetse n’ikiganiro ku mateka y’ubutwari mu Rwanda, bahawe na Brig. Gen Nyakarundi uhagarariye ingabo z’u Rwanda i Washington.
Umusi w’Intwari wizihizwa kw’itariki ya mbere Gashyantare buri mwaka, ubu ukaba ugiye kwizihizwa ku nshuro ya 24.
Brig Gen Nyakarundi yabasobanuriye ko ubutwari mu Rwanda bwahozeho kandi uwagiraga ubutwari buruta ubw’abandi mu ntambara zo kwagura u Rwanda yagororerwaga, akanahabwa Impeta cyangwa Umudari w’ubutwari n’Umwami.
Yagize ati “Ibikorwa by’umuntu nibyo bimugira Intwari. Twese Abanyarwanda aho turi, dukomeze duharinire gukora ibikorwa by’Ubutwari byubaka u Rwanda Twifuza, duhereye aho tuba.
“Murangwe n’indangagaciro Nyarwanda, mwigishe abana Ikinyarwanda, muharanire kandi mukomeze kwitanga, kwitabira ibikorwa by’umuryango, gushyira hamwe n’ibindi nk’ibyo byubaka.”
Yavuze ko uyu muco wo gushima Abanyarwanda babaye intwari wongeye kugarurwa na Leta y’Ubumwe nyuma ya Jenoside yakorewe Abatutsi mu 1994.
Yavuze ko abashimwa ari Abanyarwanda baranzwe no gukunda igihugu kugera ubwo bakitangiye. Bagomba kuba kandi bararanzwe n’Ubupfura, kwitanga bikomeye, kubera abandi intangarugero, kudacika intege kubera inzitizi zitandukanye no gushishoza.
Yavuze ko u guverinoma yongereyeho n’izindi mpeta, zahawe inshuti z’u Rwanda zakoze ibikorwa by’indashyikirwa.
Inkuru bijyanye
- Perezida Kagame yunamiye Intwari z’u Rwanda
- Ikiganiro n’umukobwa wa Agatha Uwiringiyimana nyuma yo kunamira umubyeyi we
- Ikiguzi cy’igihugu ni amaraso, muhore mwiteguye kuyatanga - Col Rugambwa Albert
- Perezida Kagame yifatanyije n’Abanyarwanda kwizihiza umunsi w’Intwari
- Nyuma y’imyaka 59, ubutwari bwa Gatoyire ntiburibagirana


c: text/html

text:
Ikirango cy’inyenyeri kigaragara mu ibendera rya Isirayeli, abantu benshi bita inyenyeri ya Dawidi, gisobanura iki ? (igice 1)
Inyenyeri ya Dawidi, na none izwi cyane nk’ingabo ya Dawidi. Ni ikimenyetso cyakoreshejwe imyaka myinshi cyane n’Abayuda.Ibuye rishushanyijeho inyenyeri ya Dawidi riri ku rusengero i Galileya, ryashyizweho mu kinyejana cya 3 .
Inyenyeri ya Dawidi yakoreshejwe mu mwaka 1108.Inyenyeri ya Dawudi yakoreshejwe bwa mbere mu kinyejana cya 11 nk’izina “Imana ya Isirayeli” , aho Imana bayifataga nk’umurinzi ukomeye w’umwami Dawidi.
• Mu kinyejana cya 12, inyandiko, ndetse no kumategeko 10 y’Imana hagaragaragaho ikirango cya Dawidi.
• Mu kinyejana cya13 , Ibiceri byashirwagaho inyenyeri ya Dawidi.
• Inyenyeri ya Dawidi yakoreshejwe ku nyandiko zose(medieval Tanakh) z’ikesipanyole(Spain).
Hagiye havugwa byinshi ku nyenyeri ya Dawidi,ariko yakoreshwaga nk’ikirango cy’umwami Dawidi, ikaba kandi cyari ikimenyetso cyabaga ku mpeta y’umwami Salomo. Abayoboye Ubuyuda igihe bigobotoraga ingoma y’abaroma bavuze ko icyo kimenyetso gifite imbaraga zidasanzwe. Muri make nta bisobanuro byimbitse bigaragaza neza inkomoko y’ibiyivugwaho.
Iyo nyenyeri igizwe na mpandeshatu zisobekeranye: Imwe ireba hejuru bavugako ari ku Mana nindi ireba hasi bivugwa ko ireba ku bantu bishushanya isano iri hagati y’ababiri: “imikoranire y’ubwo bwami 2((source: Franz Rosenzweig, Star of Redemption, 1912).
Impuzampembe 6 nk’uko byavuzwe na Rosenzweig ziri kuri izi mpandeshatu 2 yavuze ko zisobanura :Iremwa,guhishurirwa,gucungurwa, kubana n’Imana,Isirayeli, n’isi. Ibi ni ibyashingiweho n’umuhanga Eder ,ubwo yasobanuraga buri gahande ku bijyanye n’Umwuka n’uko muri Yesaya habivuga.
“Umwuka w’Uwiteka azaba kuri we, umwuka w’ubwenge, n’uwubuhanga, umwuka wo kujya inama n’uw’imbaraga, umwuka wo kumenya Uwiteka n’uwo kumwubaha.”Yesaya11:2)
Impuzampembe 6 zerekanaga ko ubushobozi bw’Imana bugaragara mu bice 6 aribyo: Amajyaruguru, Amajyepfo, Iburasirazuba,Uburengerazubas, mu ijuru ndetse no mu isi).Inyenyeri kandi ifite imirongo 12 ku mpande z’izi mpande 3 zisobanura imiryango 12 ya Isirayeli.
Ikimenyetso cyagaragaweho gifite icyo kimenyetso, n’ibuye ry’Abayuda ryari mu butaliyani ryashizweho mu kinyejana cya 3 cyigaragara ku gikuta cy’urusengero mu kinyejana cya 6 no kunkuta za Isirayeli. Cyakomeje gukoreshwa cyane kugeza ubwo cyemezwa n’Abayuda ko gikoreshwa byemewe,nyuma y’imyaka myinshi cyaje gukoreshwa nk’ikirango cy’igihugu cya Isirayeli mu mwaka 1948. Kuva icyo gihe rero inyenyeri ya Dawidi yamamaye ku isi hose imenyekana nk’ikirango cy’Abayuda,Isirayeli.
Igisobanuro cy’inyenyeri ya Dawidi ikoreshwa n’Abayuda
Ikimenyetso cy’inyenyeri ya Dawidi kibutsagako uretse imbaraga zacu dukoresha muri iyi si, Imana yari yarateganije ko umwami Dawidi yari kuzanesha,agatsinda intwaro zikomeye, n’amahanga. Ku bw’ibyo natwe dufaswa n’Imana kugirango tugere kubyo dukeneye.
Niyo mpamvu tuvuga ngo “umugisha uturuka kuri wowe Mana, bwihisho bwa Dawudi.”
Kuva Isirayeli yaba igihugu mu 1948, ibendera rya Isirayeli ryakoresheje icyo kimenyetso, kuva ubwo inyenyeri ya Dawudi ihinduka ikimenyetso cy’Abayuda, ihinduka kandi ikimenyetso cya Isirayeli
Mu gihe cya jenoside yakorewe Abayahudi, Abayuda babaga ku butaka bw’Abanazi , bategekwaga kwambara inyenyeri y’umuhondo ya Dawidi handitseho ngo “Umuyuda” kugirango bamenye Abayuda abo ari bo.Iyo Umuntu uturuka mu Buyuda yagaragaraga mu ruhame adafite iyo nyenyeri, yahanwaga bikomeye cyangwa akicwa.Kwambara inyenyeri ya Dawidi cyari nk’ikimenyetso cyo gusuzugura Abayuda cyangwa utumviye Hitireri n’amategeko ye. Abanazi kandi bakoreshaga icyo kimenyetso uu bayuda mu rwego rwo kubamenya iyo bageraga ku mipaka yabo.
Icyo kimenyetso rero cyagiye kiba ikirango ku isi hose ku bantu batandukanye b’i Siyoni, n’abatuye ku nkengero z’Ubuyuda .
Inyenyeri ya Dawidi, yaba ari ikimenyetso cy’abapagani?
Ni iyihe nkomoko y’inyenyeri ya Dawidi? Ese ni cyo kimenyetso cy’ukuri cy’ingabo y’umwami Dawudi? Ese gituruka ku mwami Salomo? Ni ibihe bisobanuro bya mpande 2 zihuriranye, imwe ireba hejuru indi hasi? Ese ni he mu by’ukuri iki kimenyetso cya kera gikomoka? Kuki ikikimenyetso gifite agaciro mu gihugu cya Isirayeli y’uyu munsi?
Ushobora gutungurwa n’ibibazo .
Urubuga rw’Abayuda Orthodox rutubwirako”Ingabo ya Dawidi” nk’uko izwi cyane nk’ ‘inyenyeri ya Dawidi) ari ikimenyetso gikoreshwa cyane n’Abayuda muri iki gihe. Bivugwako gikoreshwa mu kwerekana ingabo y’ubwami bw’umwami bwa Dawidi(ikimenyetso cye) Mu by’ukuri, ikimenyetso nticyakunze kugaragara mu nyandiko z’Abayuda .
Abanditsi batandukanye nka Franz Rosenzweig bagiye bagira gusesengura ibisobanuro by’iki kimenyetso. Nk’ urugero bamwe bavuga ko mpandeshatu ireba hejuru yerekeza ku Mana, mu gihe iyo hasi ireba mu isi ari yo si yacu.Abandi bavugako guhura kw’izi mpande eshatu bituma zidatandukana bishushanya Abayuda.
Abandi bavugako impande 3 bivuga ubwoko butatu bw’Abayuda:Abatambyi,Abalewi n’Ab’ Isirayeli. Abandi bavugako ifite impande 12, eshatu eshatu kuri buri mpandeshatu bisobanura imiryango 12 ya Isirayeli.
Mu kinyejana cya 17 hamamaye gushyira ikimenyetso ku nsengero z’Abayuda mu kwerekana ahagomba gusengerwa nk’uko umusaraba ushyirwa ku nsengero z’abakristo bikerekana ahakwiye gusengerwa.
Uyu munsi, inyenyeri ya Dawidi, yamamaye ku isi hose nk’ikimenyetso cy’Abayuda,ikaba igaragara no ku ibendera ry’igihugu cya Isirayeli, bakavugako inkomoko yacyo itari iyanyayo.
Tuzakomeza ubutaha kugirango tuzarebere hamwe icyo Bibiliya ibivugaho.

robotstxt: allowed

filter: keep


text:
Ikinyarwanda ni ururimi rukoreshwa n’abanyarwanda benshi mu byiciro bya serivisi zidatukanye haba mu buyobozi, mu mashuri, mu bugeni, mu bucuruzi no mu nganda kandi ni ururimi rusaba kwitondera mu rwego rw’imyandikire no mu mivugire muri kamere yarwo bitandukanye n’uko indimishami zarwo zikoreshwa.
Abanyamakuru bo mu Rwanda basabwa kugira uruhare runini mu gutuma uru rurimi rukoreshwa neza rugakoreshwa nk’ururimi mbonera hirindwa kuruvangavanga n’izindi ndimi mu gihe bari kubwira imbaga y’abanyarwanda benshi muri urwo rurimi.
Ku wa 28 Gicurasi 2017 ubwo mu ntara y’Amajyaruguru mu karere ka Musanze hatangizwaga amahugurwa y’abanyamakuru ku mikoreshereze y’ururimi rw’Ikinyarwanda, inama nkuru y’itangazamakuru (MHC) ifatanije n’inteko nyarwanda y’ururimi n’umuco (RALC) bashimangiye uburyo ikibazo cyo kuvangavanga indimi mu rurimi rw’Ikinyarwanda cyacika mu itangazamakuru no mu buyobozi.
Abanyamakuru bahuguwe kandi bifuje ko n’abayobozi bagira ubumenyi mu masomo bize arimo kunoza imyandikire n’imivugire y’ururimi rw’Ikinyarwanda hifashishijwe gukora, amuga, amagambo akoreshwa mu myuga no mu ikoranabuhanga asanzwe adafite ibisobanuro mu Kinyarwanda, bityo bakayashakira Ikinyarwanda mbonera mu gihe batanga ubutumwa ku Banyarwanda.
Dogiteri Ndahiro Alfred ni umwe mu mpuguke z’ururimi rw’Ikinyarwanda ubarizwa mu nteko nyarwanda y’umuco n’ururimi.
Yabwiye abanyamakuru ko bagomba kugira uruhare runini mu guteza imbere ururimi rw’Ikinyarwanda bagerageza bo ubwabo kurukoresha neza mu kazi kabo ka buri munsi ndetse bakanarukorera ubuvugizi ku barukoresha babwira imbaga y’abanyarwanda.
Abanyamakuru, abayobozi n’abahanzi usanga akenshi ari bo bageza ubutumwa ku bantu benshi bityo bakaba basabwa kwikubita agashyi bareba uburyo bakwirinda kuvangavanga indimi zindi mu Kinyarwanda igihe babwira abanyarwanda.
Ndahiro yagize ati “ ururimi rwacu ni rwo rutugira abo turi bo, abanyamakuru ni mwe muri ku isonga mu kugeza ubutumwa ku bantu benshi ni namwe mugomba gufata iyambere mu kunoza uru rurimi haba mu myandikire no mu mivugire,”
Yakomeje abwira abanyamakuru ko bagomba gukungahaza ururimi rw’Ikinyarwanda mu mvugo yacyo no mu myandikire mbonera birinda kukivanga n’izindi ndimi ngo kuko ibi bigira ingaruka ku rubyiruko rwinshi rubifata nk’ihame cyangwa ivanjiri igihe babisomye cyangwa babyumvise ku maradiyo n’amateleviziyo.
Ambasaderi Christopher Mfizi na we ni impuguke muri uru rurimi. Yavuze ko ikibabaje cyane ari uko usanga akenshi abagira uruhare runini mu kwica uru rurimi ari abantu bize barimo n’abayobozi.
Icyizere atanga ni uko indimi zose zikoreshwa mu Rwanda zitari Ikinyarwanda zishobora kugira amagambo yabugenewe azajya yifashishwa igihe hatangwa ubutumwa ku banyarwanda.
Yavuze ko kandi kudaha agaciro ururimi kavukire rukavangwa cyangwa rugasimbuzwa izindi ndimi z’amahanga, ari ugutesha agaciro no gusuzugura ururimi n’umuco nyarwanda ndetse no kutubaha abarukoresha.
Peacemaker Mbungiramihigo, Umunyamabanga Nshingwabikorwa w’Inama Nkuru y’Itangazamakuru (MHC) yibukije abanyamakuru kurangwa n’indangagaciro z’umuco nyarwanda babungabunga ibyagezweho mu kuvugurura ururimi rw’Ikinyarwanda mu myandikire no mu mivugire.
Nkuyemuruge Yves ni umwe mu banyamakuru bitabiriye aya mahugurwa, yatangarije ikinyamakuru Panorama ko yungutse byinshi bizamufasha mu kazi ke ka buri munsi.
Yagize ati : “ Twabonye ubumenyi bwinshi nkanjye ubwanjye namenye ukuntu nshobora gukoresha neza ururimi rw’Ikinyarwanda kandi ntibimbuze no gukomeza kugira ubumenyi mu zindi ndimi,”
Nkuyemuruge yakomeje atangaza ko ubu ashobora gukora amagambo y’ikinyarwanda yifashisha mu kazi ke ka buri munsi ko gutangariza abanyarwanda amakuru.
Uyu munyamakuru avuga ko mu gihe ururimi mbonera rw’Ikinyarwanda rudakoreshejwe neza bishobora no kwangiza umuco ngo kuko ururimi ruri mu bigize umuco.
Ku ikubitiro ry’aya mahugurwa, abanyamakuru bakoze amwe mu magambo yari yaraburiwe ibisobanuro mu Kinyarwanda nk’ijambo (Charger) ya telefoni bise indahuzo bikomoka ku nshinga kurahura aho kuyita ‘cagi, charger’ usanga bidahwitse mu mvugo y’Ikinyarwanda mbonera.
Kanyana Janet na we ni umunyamakuru wandika wahuguwe, atangaza ko atazongera guhura n’imbogamizi yagiraga zo kubasha kubona ibisobanuro by’amwe mu magambo akomoka ku myuga ari mu zindi ndimi.
Aisha Bonaventure Rutayisire, na we avuga ko kuvanga izindi ndimi mu Kinyarwanda bitazongera kumubera imbogamizi mu kazi akora ko gutangariza abanyarwanda amakuru kuri radiyo.
Intiti mu byerekeye indimi kandi, zabwiye abanyamakuru ko, indimishami z’Ikinyarwanda nk’ikigoyi, amashi, n’izindi na zo zikwiye kubungwabungwa ntizicike mu turere zivugwamo kuko ziri mu bikungahaje ururimi n’umuco nyarwanda.
Impuguke kandi zivuga ko abantu barenga miliyoni 30 ku isi bazakenera gukoresha ururimi rw’Ikinyarwanda mu bihe bitandukanye mu buzima haba mu kazi, mu bukerarugendo cyangwa mu bushakashatsi.
Hakizimana Elias


text:
Ibigo by’amashuri byashyiriweho imihigo, umuyobozi utayeseje azajya yirukanwa
Mu gihe byari bimenyerewe ko imihigo ari gahunda yashyiriweho inzego z’ibanze gusa hagamijwe gutera ishyaka abayobozi kurushaho kurwanira ishyaka abo bayobora, Minisiteri y’Uburezi nayo yashyiriyeho imihigo abayobozi b’ibigo by’amashuri.
Iyo mihigo izajya isinywa hagati y’abayobozi b’ibigo by’amashuri ndetse n’abahagarariye uburezi mu mirenge, utabashije kuyesa asimbuzwe ubishoboye nk’uko Umunyamabanga wa Leta muri Minisiteri y’Uburezi ushinzwe amashuri abanza n’ayisumbuye, Munyakazi Isaac, abitangaza.
Agira ati” Uburezi bufite ireme bukwiye kwitabwaho mu by’ibanze, kuko ari bwo shingiro ry’iterambere ry’igihugu. Ni yo mpamvu abayobozi b’ibigo by’amashuri bagomba gusinya imihigo hanyuma uko bayesheje, bikazaba ishingiro ryo kumenya niba umuyobozi w’ikigo runaka akomeza kukiyobora”.
Akomeza agira ati” Hari ijanisha ry’amanota rigomba kugenderwaho, uzaba atararigejejeho mu igenzura, akagomba kuvaho nta yindi nteguza.”
Ibyo rero ngo bisaba ko abakurikirana abo bayobozi, bamenya hakiri kare niba hari abayobozi b’ibigo badakora akazi kabo neza , bakabandikira babasaba ibisobanuro, ku buryo bitazagera ubwo batsindwa batarabigaragarijwe mbere.
Iyo mihigo abayobozi b’ibigo basinya kandi ngo ni irebana n’inshingano zabo mu bigo harimo imyigire y’abana umunsi ku wundi, isuku, gukurikirana ibitabo n’imashini baba bahawe bibafasha mu myigishirize.
Naho ibirebana n’ibikoresho, kubaka amashuri no guhugura abarimu byo bitangwa na Leta, ntibibazwa abayobozi.
Abayobozi b’ibigo batandukanye bavuga ko n’ubundi bari basanzwe bahiga bakanahigura, ariko ko umwihariko w’ibyo babwiwe na Minisitiri ari uko uzananirwa azasezererwa.
Ndagijimana Sylvestre, Umuyobozi w’Urwunge rw’amashuri St Paul rw’i Kibeho ati “Imihigo yari isanzwe ifite imbaraga nyinshi cyane mu nzego z’ibanze. Kuba bije no mu burezi nabikunze kuko kurera umuntu bisaba imbaraga n’ubwitange bwinshi.”
Kuba babwiwe ko unaniwe azasezererwa na byo ngo ni byiza kuko uburezi ari ishingiro rya byose, bityo utabushoboye yabureka akajya mu bindi ashoboye, aho kubwangiza.
Ibitekerezo ( 1 )
Mbanje kubashimira kuduha umwanya,icyo nifuza gutabgaho igitekerezo n’uko abayobozi bigaruriye ibigo by’amashuri kuburyo ibikoresho bagombye guha abarimu nabyo bitakiboneka,urugero:,amakaye,amakaramu,manner papers,markers,kutajyana abanyeshuri muri za laboratoire,n’ibindi kuburyo usanga umutungo w’ibigo ukemura ibibazo by’ingo zabo gusa.murakoze.


text:
Guverineri Gatabazi yaganirije urubyiruko rubarirwa muri magana ane rwaturutse mu mashuri anyuranye mu Karere ka Musanze, abahagarariye abatwara moto n’amagare, abanyeshuri muri za kaminuza n’abandi baturutse mu mirenge inyuranye, kuri uyu wa Gatatu tariki ya 11 Nyakanga 2018 mu nzu mberabyombi y’akarere.
Ni ikiganiro kiri mu by’uruhererekane bizwi nka ‘Intergeneration Dialogue’, bimaze imyaka ibiri bihuza urubyiruko bitegurwa na Nyampinga w’u Rwanda mu 2016, Mutesi Jolly, haganirwa ku nsanganyamatsiko igira iti “Uruhare rw’urubyiruko rw’u Rwanda mu gusigasira amahoro n’umutekano kugira ngo tugere ku Rwanda twifuza."
Mu nyigisho yatanze, Miss Mutesi Jolly yikije cyane ku kubwira urubyiruko ko ‘ari rwo rukwiye gufata iya mbere mu kubaka igihugu’ bityo ko rudakwiye gushyira agati mu ryinyo ngo rwumve ko hari abashinzwe.
Yagize ati “Urubyiruko rwakoreshejwe mu gusenya igihugu ariko ni narwo rwakibohoye bityo rero mureke ingufu zacu tuzikoreshe tucyubake kuko ni twe twikorera kandi uhinga mu we ntawe asiganya nk’uko Perezida wa Pepubulika yabivuze."
Guverineri Gatabazi ajyanishije n’insanganyamatsiko y’iki kiganiro, yibukije urubyiruko ko urugamba rw’amasasu rwarangiye ariko ko urugendo rwo kwibohora rugikomeje. Yavuze ko mu byo rusabwa kwibohora ku isonga harimo kwirinda icyacamo ibice Abanyarwanda, kwirinda ibiyobyabwenge n’ingeso mbi zirimo ubusambanyi.
Yashimiye mu buryo bukomeye Miss Mutesi Jolly wateguye iki gikorwa ndetse asaba urubyiruko rwo mu Ntara y’Amajyaruguru kumenya agaciro rufite no kubyaza umusaruro amahirwe rufite muri iki gihe.
Yagize ati "Mufite amahirwe yose ashoboka, icyo musabwa ni ugukora cyane kuko nimwiteza imbere muzateza imbere imiryango yanyu, muteze imbere aho muba n’igihugu gitere imbere. Mbere ya byose mukore cyane kandi munirinda icyo ari cyo cyose cyabacamo ibice ahubwo murangwe n’urukundo mwirinde umuntu wese washaka kubateranya.”
Iki kiganiro, cyitabiriwe n’abayobozi bakuru mu Ntara y’Amajyaruguru, abahagarariye Polisi, Minisiteri y’urubyiruko n’izindi nzego zitandukanye.
Iki gikorwa kizwi nka ‘Inter-Generation Dialogue’ cyaherukaga kubera mu Mujyi wa Kigali ku itariki ya 27 Kamena 2018, icyo gihe cyabereye ku cyicaro gikuru cya Polisi y’u Rwanda ku Kacyiru.


text:
Niki gituma abana b’u Rwanda baba mu muhanda?
Aho kwica Gitera wakwica ikibimutera? igitera abana kujya mu muhanda gishakirwa aho kitari.
Ibana nabi ry’imiryango nicyo cyongera abana mu muhanda. Birababaje kubona umuyobozi avuga ngo abana babamu muhanda. Habuze umuti n’urukingo rukura burundu umwana w’umunyarwanda mu muhanda?
Ninde uzatanga igisubizo cy’abana b’u Rwanda baba mu muhanda. Amazina inzererezi ukongeraho amasaligoma cyangwa mayibobo azacika ryari mu bana b’u Rwanda?
ese aya mazina azahoraho kuko imihanda ihoraho? imibereho myiza ngo burya igira inkunga igenerwa abakene kuki batayiha abo bana ngo baganishwe ishuri? mbega ikinyoma? ntigishobora kurereshwa umwana.
Kwirengagiza nkana no kwiyumanganya nibyo bituma abana b’u Rwanda baba mu muhanda. Imvugo isozora yuzuyemo kwishongora nk’ibyivugo byo hambere niyo ituma abana bamwe na bamwe bagaragara mu muhanda amanywa ijoro bakagana amateme cyangwa amakanivu.
Imyaka yashize habagaho ibigo byitwaga iby’imfubyi bikarera abana batagira ababyeyi.Ubuyobozi bwafashe ingamba zo gufunga ibyo bigo butareba ingaruka zizabaho. Mubyo twakozeho ubushashatsi byatweretse ko abana benshi babarizwa mu muhanda ko bagira ibyiciro nka byabindi by’Ubudehe.
Umwana yajyanwaga mu kigo cy’imfubyi kubera ko nyina umubyara yamwihakanye. Aha ni hahandi umukobwa yatwaraga inda itateguwe yamara kubyara akagenda akarambika umwana aho aziko hanyura abantu benshi bamutora bakamujyana muri cya kigo.
Aha yagendaga nk’imfubyi buri buri itagira umubyeyi akandikwa kuri cya kigo. Undi mwana yabaga yarabyawe yamara kugira umwaka cyangwa no kurengaho nawe akamujyana muri cya kigo avuga ko ari uwo yatoye ,nawe akakirwa. Undi mwana we yajyga muri cya kigo atangiye kugira imyaka itanu kubera ko nta mubyeyi agira kandi abamurera bakaba bamumenesheje.
Undi mwana nawe yajyga yo kubera umuryango avukamo utifashije. Ibi bigo nka Gisimba Nyakabanda ya Nyarugenge ,Nyundo ya Gisenyi nahandi bizwiko bafashije abana benshi bamwe bakaba ari abayobozi
,ariko nta buhamya batanga. Abayobozi bakuyeho ibyo bigo maze bategeka ko ababyeyi bamwe bafata abo bana bakabarerana nababo.
Ibi rero ntibyakunze kuko muturage w’umukene utagira icyo aha uwe niwe, gufasha uwandi biragorana hanyuma wa mwana wiringiye ubufasha arabubuze,umwana agana iy’umuhanda.
Undi mwana nawe usanga afite abayeyi bose ,ariko batabana,umugabo yashaka undi mugore akamumenesha wa mwana akigira mu muhanda, umugore nawe yamushakana umugabo ashatse akamumenesha akigira mu muhanda.
Gukura umwana mu muhanda akahasubira ni nko kuvomesha igitobotse. Kutabanza ngo uganirize umwana impamvu umujyanye Gitagata? kutareba niba uwo mwana utwara mu ngorora muco yaragoramye kubera umuryango avukamo? Abana batwarwa i Wawa bavayo bagasubira mu muhanda kubera gufata bagatwarayo nta gahunda ihamye yo kumugorora kugirengo imbaraga z’igihugu zo kuhangirikira.
Bosenibamwe Aime umuyobozi w’ikigo ngororamuco yibajije impamvu abana bakurwa mu muhanda bwacya bagasubirayo. Izo ngingo twaberetse haruguru nizo nyirabayazana w’abana baba mu muhanda. Gitagata si iy’ubu,ariko ngo nta gisubizo iratanga mu bana b’u Rwanda.
Abo twaganiriye babaye hano mu mujyi wa Kigali mu myaka yo hambere ngoAjdant Milindi wabaga muri Camp Muhima yajyaga afata abana bo mu muhanda nawe akabatwara Gitagata akavuga ko agiye kubagorora bavayo bakamutanga kugera mu muhanda .
Bosenibamwe agaragaza ko mu bana 819 bashyikirijwe imiryango bava mu bigo ngororamuco kuva mu mwaka wa 2014, abagera kuri 219 basubiye mu mihanda bajyanwa i WAWA,ubu se ibi Leta yabivuga yumva nta kosa ikora kuki habaho ingufi zifata ababana hatabaho izibaganisha ishuri? Igitangaje ni byatangajwe na Bosenibamwe Aime, umuyobozi w’ikigo ngororamuco mu Rwanda ,aho yatangaje ko abana 66 muri 413 bigishirizwaga mu kigo ngororamuco cya Gitagata kiri mu Bugesera, basubijwe imiryango yabo.
Bosenibamwe yagize ati “Abana basubizwa mu miryango bagasanga ibibazo basizeyo byatumye bajya mu mihanda bitarakemutse. Abana bagerwaho n’amakimbirane yo mu miryango bigatuma basubira mu buzererezi.” Ubuse kuki hatafatwa ingamba zikura umwana mu gihirahiro? Bamwe mu bayeyi bari baje kureba abana babo ngo hari imvugo zakoreshejwe n’abayobozi batandukanye ,ariko ntizibashimishe cyane ko bacyurirwaga ,nkaho bananiwe inshingano za kibyeyi,gusa icyemeranijwe ni uko abana bakwitabwaho ntibasubire mu muhanda.
Ijambo bemeranijweho muyavuzwe yose ni iryagize riti “Babyeyi, igihe kirageze ngo imyitwarire mwagize yatumye abana banyu bajya mu mihanda igere ku iherezo. Mufatanye n’abavandimwe n’imiryango n’ubuyobozi kugira ngo mwite ku burere bw’abana banyu.”
Umubyeyi umwe waganiriye n’itangazamakuru akanga ko amazina ye yatangazwa yagize ati:Ibi byose ni ingaruka twatewe no kutumva uburinganire icyo bisobanuye.Umugore ntacyumva inshingano zo kurera abo yabyaye,iyo ubwiye umugore aho kumva atera hejuru ngo nkora wirebere aho bakujyana.Umugabo yakomeje adutangariza ko icyambere ari amahoro,ubwo uhita uhunga urugo abo wabyaye bakarerwa na nyina mu nzira mbi bigatuma bagana iyo mu muhanda.
Twamubajije umuti w’ingo z’iki gihe kugirengo zibone umutekano?Adusubiza avuga ko :Abagiye kwigisha uburinganire mu buryo bunyuranije n’itegeko bazongera basubire mu tugali n’imirenge bavuge ko kuringanira bitandukanye no kwigomka.Twamubajije impamvu umwana ava mu muhanda bwacya agasubirayo ikibitera n’ingamba zafatwa kugirango iki kibazo cyo kuzerera mu mihanda kibe cyacika burundu?Ajya kudusubiza yagize ati:Habanze higishwe urukundo mu miryango bareke kujya bakora urutonde rw’ingo zibanye nabi bataziha umurongo ngenderwaho wo kurera abo babyaye,cyangwa se ni binanirana Leta ijye ibanza ibaze abagiye kurushinga umutungo w’ibanze bazaheraho.
Aha bizagabanya abirirwa bishora bubaka ingo nta n’igiceli cy’ijana bafite kuko iyo babanye bitera andi makimbirane ,kuko umugore atangira kubona umugabo nk’umutindi wamutesheje umwanya kandi ntacyo atunze. Raporo yakozwe yerekanye ko tumwe mu turere hafi 19 ko aritwo twari dufitemo abana basubijwe ababyeyi,nitwo tugaragaramo umujyi waba uciriritse ariko nitwo twavuzwe.
Twaje kwegera umwana wasubijwe umuryango turaganira. Twatangiye tumubaza imyaka ye ,niba yarageze no mu ishuri,kandi niba afite n’ababyeyi?Umwana yagize ati:Mfite imyaka cumi n’umunani mfite ababyeyi bombi ,ariko ntibabana Papa yajyaga asigira mama amafaranga yo kuduhahira ntabikore bukeye baratongana Papa baramufunga afunguwe ntitwamenye aho yagiye,bukeye umugabo mama yashatse aratumenesha jyewe na muru muna wanjye.
Nimwumve ikibazo gikomeye cy’uyu mwana,kizakemuka gute?ubuse ho aragana he?nihahandi arasubira mu muhanda. Ubuzima bubi bwo mu muryango nibwo bwatumye ajya kuba inzererezi mu muhanda. Undi watanze impanuro yagize ati “Mwe musubiye mu rugo ibyatumye mujya mu muhanda ntaho byagiye, ariko muzihangane kandi mwitonde nibyo bizatuma mugira aho mugera.”
Dr Mukabaramba Alivera nk’umunyamabanga uhoraho muri Minisiteri y’ubutegetsi bw’igihugu we ashimangira ko bamwe mu bana basubira mu mihanda kuko basanga iwabo hakiri y’amakimbirane yatumye bagana iy’ubuzererezi.
Nawe nta muti nta n’urukingo yabahaye.Igitangaje kinatera agahinda n’uburyo uturere dusinyira gushyira mu bikorwa imihigo yo gufasha imiryango kudatorongera kw’abana ,kandi ingo zimwe rukinga babili,urundi rwugarijwe no gutandukana.Umugore umwe nawe wari witabiriye iyo mihango yatangarije itangazamakuru ko agaya inkiko zihutisha gutandukanya umugabo n’umugore kandi bashobora kubunga .Gushakana bitizweho nibyo mbarutso y’umwana wo mu muhanda.
Undi umwe yagize ati:Ese Leta yo ntikwiye kwigaya kumva ishimishwa ni uko umwana w’umunyarwanda arererwa mu kigo ngorora muco aho yakabaye mu muryango. Undi nawe ati:Inkoni ivuna igufa ntivuna ingeso.Isesen- gura muco ryerekana ko “Iyo umwana ari mu muhanda hari uburenganzira bwo kuba mu muryango aba yavukijwe. Ntiyishima, ntiyiga, ntavuzwa, ntakura neza, ntiyambara neza n’ibindi bituma abaho neza.”
Uyu muturage yagize ati: Niba Dr Mukabaramba avuga ko Leta y’u Rwanda yahagurukiye kurwanya ubuzererezi ku bana n’abakuru inashyira imbaraga mu gutuma abana barererwa mu miryango,kuki biba mu magambo bitaba mu bikorwa ahubwo ugasanga za nkunga z’ingoboka ziba mu mirenge zaraburiwe irengero?We akabona hafatwa ingamba zikurikira.Gusuzuma ibyiciro by’ubudehe,kureka abana bakiga mu mashuri ya Leta kuva mu wa mbere kurangiza ayisumbuye.Kumvikanisha ko uburinganire atari ugusuzugurana ,ko ari ubwuzuzanye bw’umuryango.Ibi byose byubahirijwe nta makimbirane arangwa mu ngo nta n’umwana waba inzererezi.
Nsabimana francois


text:
Umugore arakenewe mu kurema umuryango. Ni nyina w’abana ushinzwe kubarera no kubaremamo imico myiza n’icyungo gihuza umugabo n’abaturanyi. Ni we rwego ubutunzi bunyuriraho ngo bugere ku bintu bifitiye akamaro umuryango n’abandi.
Dore bimwe mu biranga umugore mwiza :
1. Yubaha Imana n’umugabo we ;
2. Agira umwete ku mirimo myiza ;
3. Azi kugabura ku gihe, azi no gushaka ibikenewe ;
4. Akunda gufasha abo arusha ubushobozi ;
5. Amenya kubana neza n’abaturanyi ;
6. Yita ku bashyitsi akabagirira neza ;
7. Azi kwifata mu magambo ;
8. Yihanganira ubukene n’igihombo ;
9. Ubukire ntibumutera isumbwe no kwishyira hejuru ;
10. Aharanira ibyakubahisha umugabo we.
Abagore nk’abo ni bo bubaka ingo nziza kandi zikomeye.
“Umugore w’umutima wese yubaka urugo.”
Igihe turimo gishaka abagore bubaka abagabo batabitewe n’ubwoba cyangwa kwihakirizwa batinya guharikwa, ahubwo bumvira babikomoye ku rukundo ari byo bibyara kuganduka... Si abagore bo kurya no kubyara gusa, ahubwo :
- Bazi Kubyara no kurera ;
- Bazi ibyo kurya bigenewe inzego zose ;
- Bazi kwigisha abana ibyiza no kubibatoza ;
- Bazi kubatetesha no kubahana bafite urugwiro ;
- Bazi kubashima bitari ukubashimagiza igihe bageze ku byiza.
Umugabane munini w’ibyiza by’abana bikomoka kuri ba nyina, kuko ari bo batwita, bakonsa bakabana na bo no gushyikirana, ni cyo gituma ibyo babikomoraho ari byo birema ingeso zabo. Biroroshye ko umwana yigana ibyo nyina akunda.
Burya umugore ni we rufunguzo rw’umubano, mu bavandimwe n’abaturanyi. N’ubwo umugabo yagira ubuntu n’urugwiro, n’ubwo yamwenyurira abandi no kugerageza kwakira, ntacyo byamarira abashyitsi, abaturanyi n’abagenzi, kuko inyifato y’umugore ari yo itanga ikaze. Imyifatire mibi y’abagore ni yo yirukana ababagenderera, ni cyo gituma inzira zijya mu ngo nyinshi zabaye amatongo.
Urugo rwose rukeneye umugore muzima, kuko umuntu muzima aba afite impagarike yemera kandi ishoboye kwihanganira imiruho, intekerezo zishoboye kwihanganira ibibazo igihe byahindutse ibigeragezo. Cyangwa bikeneye gahunda no gutunganya. Ikindi kiranga ko umuntu ari muzima n’ubwenge buzi inzira zose zo kubana neza n’abandi, kuko kubana neza bisaba ubwitange, kwemera igihombo, kwihangana, no gushakira abandi ibyiza. Nguwo umushinga umugore mwiza yerekezaho imbaraga ze nyinshi.
- Ntabikorere kwiyamamaza ;
- Ntibimutera gusesagura ibye ;
- Ntarobanura ku butoni abamusanga ;
- Umutima mwiza umubuza gukorera ijisho.
Kubana neza n’abandi bifite ingingo eshatu zikomeye ziranga igitsina gore bafite ubwenge : UMWETE, URUGWIRO, KUBANA NEZA N’ABANDI.
Nuko rero abagore b’imico myiza batuma abagabo babo bagira umutekano mu mutima. Ingeso zabo nziza ni zo ziruhura abagabo babo imitwaro n’imiruho.
Ibintu 10 Biranga Umugore Mwizai mu Muryango
Umugore arakenewe mu kurema umuryango. Ni nyina w’abana ushinzwe kubarera no kubaremamo imico myiza n’icyungo gihuza umugabo n’abaturanyi. Ni we rwego ubutunzi bunyuriraho ngo bugere ku bintu bifitiye akamaro umuryango n’abandi.


text:
Abagize itsinda rishinzwe imyigishirize y’igishinwa mu Rwanda, bemereye ishuri rya Wisdom abarimu b’impuguke mu kwigisha ururimi rw’igishinwa.
Ubuyobozi bw’urwunge rw’amashuri rwa APACOP ruri mu Mujyi wa Kigali buravuga ko nyuma y’amasomo asanzwe bunagenera abana ubundi bumenyi bushobora kubafasha mu buzima busanzwe.
Mu gihe byari bimenyerewe ko imihigo ari gahunda yashyiriweho inzego z’ibanze gusa hagamijwe gutera ishyaka abayobozi kurushaho kurwanira ishyaka abo bayobora, Minisiteri y’Uburezi nayo yashyiriyeho imihigo abayobozi b’ibigo by’amashuri.
Umunyamabanga wa Leta muri Minisiteri y’Uburezi (MINEDUC) Isaac Munyakazi avuga ko mu bigo by’amashuri hakenewe abayobozi bashoboye gukurikirana imicungire y’ikigo.
Ikigo cy’Igihugu gishinzwe imyuga n’ubumenyingiro WDA, cyasabye abayobozi b’ibigo by’amashuri yigisha imyuga n’ubumenyingiro, kuzarinda abanyeshuri uburiganya no gukopera mu bizami bya Leta biteganijwe tariki ya 19 kugeza ku ya 28 Nzeli 2018.
Umuryango w’abayobozi b’ibigo by’amashuri mu Rwanda, Heads of School Organization (HOSO), ugiye gukemura ikibazo cy’imicungire mibi y’umutungo n’ibikoresho by’amashuri cyagaragaraga kuri bamwe mu bayobozi b’ibigo by’amashuri.
Abanyeshuri biga mu ishuri Wisdom School bagera kuri 210 bitegura gusoza umwaka w’amashuri abanza n’abitegura gusoza icyiciro cya mbere cy’amashuri yisumbuye ni bo bari mu myiteguro yo kuzakora ibizamini bya leta mur’uyu mwaka w’amashuri wa 2018.
Perezida Paul Kagame yateye inkunga ya miliyoni 5Frw ryo kubaka ishuri ryisumbuye riherereye i Kimironko mu Karere ka Gasabo.
Mu mashuri 90 yagenzuwe na Ministeri y’Uburezi (MINEDUC) mu gihembwe cya mbere n’icya kabiri cy’uyu mwaka wa 2018, agera kuri 57 azatangira akerereweho icyumweru kimwe bitewe no kutuzuza ibisabwa.
Ishuri rya Wisdom riherereye mu Mujyi wa Musanze, no mu mashami yaryo y’ i Nyabihu, Rubavu na Burera, ryatangije gahunda yo kwigisha ururimi rw’igishinwa, hagamijwe gutoza abana umuco wo kuzabasha kurenga imbibi z’u Rwanda bashaka ubuzima.
Ababyeyi barerera mu ishuri ryigisha imyuga rya Gatumba TVET School mu Karere ka Ngororero, barifuza ko hashyirwamo ishami ry’ubucukuzi bw’amabuye y’agaciro aboneka mu gace iri shuri riherereyemo.
Bamwe mu barangije kwiga amashuri makuru y’imyuga n’ubumenyingiro bavuga ko mu gihe abiga ubumenyi rusange barangiza bakaba abashomeri, bo atari ko bimeze.
Inteko Nyarwanda y’Ururimi n’Umuco(RALC) hamwe na Ministeri y’Uburezi(MINEDUC), ntibishyigikiye ko abagore n’abakobwa bambara imyenda migufi izwi ku izina ry’impenure.
Minisiteri y’Uburezi (MINEDUC) yahakanye ko ifite gahunda yo gukuraho ibizami bya leta bisoza amashuri abanza n’ayisumbuye, ivuga ko ibyo Minisitiri wa MINEDUC yavuze byumvikanye uko bitari.
Minisiteri y’Uburezi (MINEDUC) yatangiye gusuzuma umushinga wo gukuraho ibizami bisoza amashuri abanza bizwi nka “Exetat”, abanyeshuri bakajya barangiza amashuli abanza bahita bakomereza mu yisumbuye.
Bamwe mu banyeshuri bo mu Karere ka Kamonyi bavuga ko mu bituma bareka ishuri harimo kwimwa ifunguro rya ku manywa bakajya kwirwanaho hanze.
Umuryango mugari wa KT Global washyikirje ibikoresho by’amashuri ikigo cy’amashuri abanza cya Wimana, mu rwego rwo kunoza imikoranire myiza basanzwe bafitanye no gushyigikira uburezi.
Uko iterambere mu ikoranabuhanga rirushaho gukataza ku isi, ni nako abarikoresha baba bagomba kugendana n’uwo muvuduko kugira ngo hatagira ikibacika.
Minisiteri y’Uburezi yandikiye abayobozi b’Uturere ibasaba guca akajagari kagaragara mu iyongezwa ry’amafaranga yakwa ababyeyi n’igenwa ry’agahimbaza musyi ka mwarimu.
Mu Rwanda harakorwa ubukangurambaga bwiswe ‘Impuruza’ nyuma y’aho ku isi bigaragariye ko mu bana 10 bafite ubumuga umwe gusa ari we wiga.
Abafatanyabikorwa mu burezi bw’amashuri abanza baravuga ko ikibazo cy’ibitabo bidahagije mu cyiciro cya mbere cy’amashuri abanza kibangamiye umuco wo gusoma.
Turikumana Isaie wiga mu mwaka wa gatandatu yakoze radiyo ntaho yabyize, bituma Banki ya Kigali imugenera inkunga ya miliyoni 1Frw yo kumufasha gukomeza amashuri ye.
Minisitiri w’Uburezi Mutimura Eugene yemeza ko kaminuza zo mu gihugu zidatanga amasomo yarufasha mu iterambere rirambye, ariko akemeza ko biterwa n’ubushobozi buke.
Ababyeyi barerera mu Kigo cy’amashuri cy’ubumenyingiro cya Nyanza Technical Shool baravuga ko inzu y’uburyamo bw’abana biyujurije igiye kurushaho kubungabunga umutekano wabo.
Abagororerwa muri gereza zitandukanye z’igihugu, bigishwa Ubumenyingiro butandukanye burimo, Ubwubatsi, Ububaji, ubudozi n’ibindi.
Ibitabo bya Tom Close bije gusubiza ibibazo abantu bajyaga bibaza ku bijyanye n’uko abana b’iki gihe basigaye bakurana imico ihabanye n’indangagaciro za Kinyarwanda.
Abanyeshuri biga mu Rwunge rw’amashuri rwa Banda ruherereye mu Murenge wa Rangiro mu karere ka Nyamasheke, bavuga ko batabasha kwiga neza, kubera ikibazo cyo kubura intebe zihagije zo kwicaraho bakiga bacucitse mu ishuri.
Ministeri y’Uburezi(MINEDUC) yashimiye abakobwa biga siyansi n’abanyeshuri biga mu burezi bw’ibanze bw’imyaka 12 babonye amanota ya mbere asoza amashuri yisumbuye muri 2017.
Amanota y’ibizami bya Leta bisoza amashuri yisumbuye y’umwaka w’amashuri 2017, arashyirwa hanze kuri uyu wa Gatanu tariki ya 23 gashyantare 2018 saa Cyenda z’umugoroba.
Abakozi ba Ministeri y’Uburezi(MINEDUC) basuye akarere ka Kayonza muri gahunda yo kunoza ireme ry’uburezi, bavuga ko batangazwa n’imyifatire mibi isa n’uburaya yagaragaye mu ishuri ry’imyuga ryitiriwe Mutagatifu Therese, riherereye muri aka Karere.


text:
Uruntu runtu rukomeje gututumba muri ADEPR
Urukundo rwarayoyotse abashumba bamwe bahindutse ibikange naho abakirisitu babaye nicecekere.
Nyobozi ya ADEPR yo irashaka iyihe shusho y’ubuvugabutumwa?
Uyobora ururembo rw’umujyi Pasiteri Kalisa Emmanuel yavuze ijambo ribi mu nteko y’akarere ka Gasabo mu itorero rya ADEPR.Abo twaganiriye bari muriyo nteko bagize bati:Ubu twugarijwe n’igitugu kubera ko abatuyobora bananiwe ijambo ry’imana bagahinduka abaterabwoba nk’abanyepolitiki bo ha mbere.
Uyu yagize ati: Uyu Kalisa ngo yababwiyeko utazamwubaha azirwanaho kandi akamwirenza. Dore ikirunduye urukundo muri ADEPR ,ugusenga kukaba gusigaye gukemangwa.Gusenga basengana imbereka nk’abagore basangiye umugabo nibyo bikomeje kuba imihigo mu itorero rya ADEPR.Ubu byabuze gica na gicana kubera amakimbirane ashobora kubyara ingengabitekerezo hakurikijwe uko bivugwa. ADEPR Paruwase ya Rusororo haravugwamo imirwano iyobowe na Abatabazi baharekejwe n’umusirikare witwa Ndazivunnye ngo ubu akaba anafunzwe.
Amakuru twahawe ngo abo biyise abatabazi nka ya Guverinoma ya Sindikubwabo Theodore na Kambanda bagabye igitero muri Paruwase ya Rusororo akarere ka Gasabo bagamije kurwanya umushumba uhayobora witwa Hakizimfura Chadarck.Amakuru twahawe ngo uyobora ADEPR akarere ka Gasabo witwa Pasiteri Ruyenzi Erneste arakemangwa kubera ko ashyigikiye abatabazi.Ibi bijya kuba Ndazivunnye yagiye kuri Aritali aho abashumba bahagarara bigisha ijambo ry’imana ahita yambura micro umushumba uyobora Paruwase ya Rusororo ariwe Pasiteri Hakizimfura Chadarack. Bamwe mu bakirisitu bateranira muri Paruwase ya Rusororo twaganiriye bamwe bemeye ko amazina yabo twayatangaza abandi baranga. Abo twaganiriye aribo : Claude na Gasana badutangarije ko babazwa naho itorero ryabo rigana naho riganishwa,kubera inzangano na nihorere na munyumvishirize ,bikomeje kuribamo akarande .
Twashatse kumenya uko byifashe maze Claude agira ati: Pasiteri Ruyenzi mu ihererekanya bubasha yakoze amakosa menshi kuko yimye uwo basimburanaga igitabo ,kandi avuga ko amadeni ya Gisozi ataratanzwe abashumba bazayatanga ,kandi Gisozi yaravanyweho. Abashumba batagira ubwoba bamubwiye ko batazayatanga akazakora icyo yifuza.Gasana we tuganira yagize ati: Ruyenzi aje nabi kuko abwiriza ku Kacyiru yatangiye kuzanamo ibya Herodi byuzuyemo inshyuro n’umujinya agamije guhutaza abashumba na bamwe mu bakirisitu,yikanga ko batemeranya nawe ibyo gushyigikira abatabazi. Abasesengura barasanga Hakizimfura agiye kwirukanwa na Ruyenzi kugirango adakomeza kubangamira abatabazi. Ikindi ngo Hakizimfura yaba yarazize gukora raporo inenga ibikorwa bigayitse byabo biyise abatabazi. Biro nyobozi ngo yaba ikomeje kurebera ibikorwa bya Ruyenzi ,aho kubihagarika.Ikindi gihangayikishije ni iyimurwa rya Hakizimfura Chadarack kubera ko abatabazi bazaba bagabiwe Rusororo.
Nyobozi nitange umuti cyangwa nayo ivuge ko abatabazi bagomba kwigomeka muri ADEPR,bityo hazazemo ingufu zindi batarangije inzibacyuho.
Kimenyi Claude


text:
Ibindi by'ingenzi twavuga, ni Ibitekerezo by'Abami. Yego ibyo byo ntibyafatwaga mu mutwe ijambo kw'ijambo nk'ibyo tumaze kuvuga, umuntu yapfaga gusa kumenya ibitekerezo uko bikurikirana, ariko nyine urebye nabyo ntibyahindukaga cyane. Ibitekerezo rero ni byo byavugaga amateka y'Abami, bikavuga ibikorwa bakoze, n'akamaro bagiriye Urwanda, n'uko babayeho, n'icyo basize baraze ababazunguye.
Burya kandi, n'ubwo Ibitekerezo byamenyaga benshi, na Rubanda rwose rukajya ruca iyo migani y'Abami, habagaho abazi iby'i Bwami neza, bakajya bamenya inkuru z'imvaho, bitari ibyo abantu bapfa kwivugira. Bikagira kandi abahora babivuga, kugira ngo bitagenda byibagirana uko ingoma zikurikirana, ibihe bigaha ibindi.
Umufaransa w'umumisiyoneri wa kera, witwaga Padri André Pagès (Un royaume Hamite au centre de l'Afrique), wanditse ibitekerezo byinshi muri za 1933, yavuze ko bajyaga bamubwira ko kugenda abaza Rubanda rwa giseseka bituma yandika ibifuditse. Bati dore nk'Igitekerezo cya Ruganzu, iyo umuntu adakurikiranyije inkuru ze neza, usanga bigenda bisobana, ntumenye inzira yabyo, ntumenye igikorwa yakoze mbere n'icyo yakurikijeho, maze bikaba urujijo.
Ibitekerezo byanditswe na benshi, ariko Padri Kagame niwe wakoranije byinshi, n'ubwo hari ibyo yagiye ahina cyane. Ariko hari abafashe amajwi y'ababizi neza, bakabyandika uko byavuzwe, barimo André Coupez na Thomas Kamanzi, baganiriye n'umugabo witwaga Gakanisha, bakandika igitabo cyitwa Récits historiques rwanda (1964), kiri mu kinyarwanda no mu gifaransa. Hari n'abandi benshi, barimo Pierre Smith (Le Récit populaire au Rwanda, 1975).
Umurage w'Abakurambere-Ibitekerezo by'Abami
Ibindi by'ingenzi twavuga, ni Ibitekerezo by'Abami. Yego ibyo byo ntibyafatwaga mu mutwe ijambo kw'ijambo nk'ibyo tumaze kuvuga, umuntu yapfaga gusa kumenya ibitekerezo uko bikurikirana, ariko nyine urebye nabyo ntibyahindukaga cyane. Ibitekerezo rero ni byo byavugaga amateka y'Abami, bikavuga ibikorwa bakoze, n'akamaro bagiriye Urwanda, n'uko babayeho, n'icyo basize baraze ababazunguye.


text:
Ku bufatanye bw’umuryango Imbuto Foundation na Intraheath, bahurije hamwe urubyiruko rwiga ruhagarariye abandi, ruhugukiwe ibirebana n’ubuzima bw’imyororokere, barebera hamwe uko inyigisho zagera mu banyeshuri benshi.
Mu ihuriro ry’urubyiruko ryateguwe n’umuryango Imbuto Foundation na Intrahealth urubyiruko rwagaragaje ibibazo ruhura nabyo, birimo kwigisha bagenzi babo bagasobanukirwa neza imiterere y’umubiri wabo, kugira ngo bashobore kwirinda amazi atararenga inkombe. Kuva mu kwezi kwa mbere muri uyu mwaka nibwo hashyizweho uburyo bwigisha urubyiruko rw’ingimbi imihindagurikire y’umubiri, iyo gahunda yatangijwe n’umuryango Imbuto Foundation ikaba iterwa inkunga na « Packard Foundation », umuryango usanzwe ukorera mu turere twa Gicumbi na Nyarugenge, ahanini wibanda mu mashuri yisumbuye n’ibigo nderabuzima biyegereye, hagamijwe kwegereza serivisi z’ubuzima urwo rubyiruko.
Nk’uko byagaragajwe, urubyiruko ruracyakennye kwigishwa ngo rugire amakuru ahagije ku mikorere y’umubiri wabo n’uko uteye, ibi bikaba byaratangajwe na Bwana Emile Sempabwa, ushinzwe ubuzima bw’imyororokere mu mushinga Intrahealth. Mu ijambo rye, bwana Sempabwa yagize ati : « Inda nyinshi zisamwa n’urubyiruko rutabiteguye kimwe n’ibindi bibazo birebana n’imyubarukire biterwa no kutadosobanukirwa bihagije ». Yakomeje asaba abafite mu nshingano gukangurira urubyiruko kwirinda, ko barushaho kubishyiramo imbaraga, bakagendera ku ndangagaciro zizatuma urubyiruko rugira ejo hazaza heza.
Ni muri uru rwego rwo kwigisha, bisaba guhozaho, umuryango Imbuto Foundation wahisemo guhugura abanyeshuri bo mu mashuri yisumbuye bahagarariye abandi kandi baturuka hirya no hino mu gihugu. Nk’uko byasobanuwe, abatoranyijwe bahawe inshingano no kwigisha bagenzi babo nk’abakangurambaga (pairs éducateurs ) b’iyo gahunda, bahereye ku bo bigana, bakabasobanurira neza, ntacyo bishisha bagenzi babo ibijyanye n’imyororokere, dore ko banasangiye ubuzima babamo buri munsi ku ishuri. Iyi ngamba, nk’uko byasobanuwe izarushaho gutuma hari urubyiruko rwinshi rusobanukirwa kandi rwirinde ingaruka mbi ziterwa n’ubujiji bwo kutamenya ubuzima bw’imyororokere.
Intambwe yatewe itanga icyizere
Bamwe mu bakangurambaga b’abanyeshuri, mu biganiro bagiranye n’abahuguraga bavuze ingorane bahura nazo haba mu miryango yabo no ku ishuri aho bagomba kwigisha abo bigana. Gusa, bemeza ko intambwe imaze guterwa atari mbi, iyo bagereranyije n’uko urubyiruko rwahoze rwumva ubuzima bw’imyororokere, aho abenshi babifataga nk’ibintu bidasanzwe, bitaganirwa mu ruhame ngo bimenyekana. Umwe muri abo bakangurambaga witwa Mukamurenzi Louise, akaba yiga mu ishuri ryisumbuye rya Kabusunzu yashimye gahunda nziza yabateguriwe irebana n’ubuzima bw’imyororokere mu bangavu n’ingimbi, byatumye benshi bahindura imyifatire yabo. « Mu gihe habaye amahuriro atandukanye ku ishuri nibwo ubutumwa bugakungurira urubyiruko ibirebana n’imyororokere bwihuta, kandi ubona abenshi bafite inyota yo kumenya uko bateye, imihandagurikire y’umubiri wabo, maze bakaboneraho gufata ingamba zo gutegura neza ahazaza heza ». Yakomeje avuga ko n’ubwo intambwe mu guhindura imyumvire no guca ubujijji mu birebana n’ubuzima bw’imyororokere ari nziza, hakiri umubare munini w’urubyiruko rwatwawe n’ingeso mbi z’ubusambanyi, hakaba hagikenewe ingufu nyinshi nabo ngo bagane inzira nziza yo kwirinda, bishingiye kugusobanukirwa neza imiterere y’umubiri n’ingaruka mbi zo kujya mu ngeso zirimo SIDA n’indwara zifatira mu mibonano mpuzabitsina. Buri wese, akaba asabwa uruhare mu gutuma urubyiruko n’Abanyarwanda muri rusange bahuriza hamwe ubushobozi bafite mu kwirinda kwishora mu mibonano mpuzabitsina.


text:
Mu guhe hategurwa inama nyafurika yiga ku micungire y’imyanda urugaga rw’aba-engineers mu Rwanda, ruravuga ko abanyamuryango barwo bagiye kujya barahira mu gihe binjiye mu kazi kugira ngo babikore neza.
Photo:internet
Indahiro zimenyerewe mu banyamategeko ndetse n’abaganga kuri ubu zigiye kwinjizwa mu rwego rw’aba-engineer, hifashishijwe urugero rw’aba-engineer b’abubatsi, engineer John Karamagye umwanditsi mukuru w’urugaga rw’aba-engineer mu Rwanda yavuze ko hari amakosa amwe n’amwe agenda akorwa, nko kuba umuntu yakubakisha inzu nyuma y’igihe runaka igahirima igahitana ubuzima bw’abaturage bityo ngo nihashyirwaho indahiro, bizafasha guha agaciro umwuga w’aba-engineer ndetse no kurengera ubuzima bw’abaturage.
Yagize ati: ”Fata urugero rw’iyi nzu habayemo ikibazo abantu bashobora kugerwaho n’ingaruka, ni aho ngaho rero byatekerejwe reka n’aba-engeers bagire igihango mu bunyamwuga bumve ko na bo mu byo bakora harimo ubucuruzi ariko harimo na kwa kubaha umwuga, cya kintu cy’ubumuntu kumva ko akorera umuntu, nuko rero gahunda y’indahiro yaje ntabwo ari twe tubitangiye ni ibintu byatangiye bimaze igihe”.
Kazawadi Papias perezida w’urugaga rw’aba-engineer mu Rwanda
Kazawadi Papias perezida w’urugaga rw’aba-engineer mu Rwanda, avuga ko nyuma yo gusinya indahiro kw’abanyamuryango b’uru rugaga bizabasha gukurikirana umuntu wese wateza ikibazo mu nshingano yaba yahawe, ikindi kandi ngo bizaba byoroshye kubaza umuntu inshingano ze niba yazishe.
Yagize ati: ”Ibintu byose bisanzwe biri no mu ndangagaciro zacu, twajyaga tubona wenda byanabaye bikaba byagaragara, kuba hari ibyagombaga kugerwaho bitagezweho, icyo gihe umuntu wese azaba afashe inshingano ku buryo ushobora no kurahirira ikintu uyu munsi imyaka ibiri itatu ine cyangwa itanu igashira, nyuma icyo utakoze neza kikazagaragara kubera ko uba warafashe indahiro no kubigushinja bizaba byoroshye no kugukurikirana aho uri bizaba byoroshye”.
Ku bijyanye n’inama nyafurika twakomojeho haruguru iziga ku micungire y’imyanda, biteganyijwe ko izatangira tariki ya 25 ikarangira tariki ya 29 z’uku kwezi kwa nzeri ikazitabirwa n’ibihugu birenga 15 byo hirya no hino ku isi, bimwe bizigirwa muri iyo nama hakaba hari kureba uko imyanda yajya icungwa hashingiwe ku byiciro iyo myanda irimo.


text:
Profile Views : 15,423
Song Plays : 191,496
Song Downloads :167,691
Karangwa Lionel uzwi nka Lil G, yavutse taliki ya 20 Werurwe 1994, avukira ku Kicukiro mu mujyi wa Kigali. Avuka ari uwa kane mu muryango w’abana barindwi kandi yishimira ko ababyeyi bombi n’abo bavukana bose bakiriho.
Lil G yatangiye muzika mu mwaka wa 2006, ariko aza kumenyekana muri 2007 ubwo Radio Contact FM yateguraga amarushanwa yari yise “Freestyle competition” ayabamo uwa mbere bikamufasha gukomeza kwagura impano yari afite. Yatangiye afite imyaka 12 aza kumenyakana bikomeye ubwo yakoraga indirimbo yise "Nimba Umugabo" afatanyije na Meddy, ndetse bikaza gutinyura n'abandi bari bakiri bato gutinyuka ibijyanye n'ubuhanzi.
Kugeza ubu Lil G akaba afite umwana w'umukobwa w'imfura ye yabyaranye n'uwitwa Umutoni Diane, bakundanye biturutse ku kuba yari umwe mu bafana be b'imena.


text:
Igiti
Igiti (ubuke Ibiti) kili mu mulyango w’ibinyabuzima. Kiramera, kigakura, kikaba cyarabya, cyakwera imbuto, hanyuma kikazasaza. Cyakora ntigishobora kwiyimura aho kili.
Igiti kigizwe n’imizi, n’igihimba, n’amashami, n’amababi, n’indabyo zibyara imbuto. Imizi ifatisha igiti mu butaka, ikabuvanamo ibigitunga. Igihimba gitangilira ku butaka kigakura kijya hejuru. Igiti gihumekera mu mababi. Aho ibiti bili ali byinshi bahita ishyamba. Bavuga ko amashyamba akurura imvura akanarwanya isuli.
Ibiti bigira akamaro kenshi: hali ibyera imbuto: nk’amacunga, amapapayi, indimu, amatunda, marakuja, za avoka n’ibindi byinshi. Hali n’ibyubakishwa amazu n'amateme; hakaba n’ibisaturwamo imbaho, zikabazwamo ibikoresho by’amoko menshi, hakaba n’ibicanwa.


text:
Ubuhamya bwa Anna warozwe na nyirabukwe kugira inzoka munda
Nitwa Anna nashyingiwe mfite imyaka cumi n’umunane nshyingiranwa n’umusore twakundaga cyane, twarabanye rero ndetse tubana neza
Gusa naje kugira ikibazo inda ntwite yose ikavamo, narivuje hose biranga mpabwa impamvu zitandukanye zibitera ariko zitarizo nyamara impamvu nyayo naje kumenya ko igihe najyaga gusura mabukwe nyuma y’ubukwe ariko ntiyigeze anezezwa n’uko umuhungu we yanshyingiwe.
Nyuma yabo nibwo natangiye kujya nkuramo inda umusubirizo.Buri uko ntwite nkumva ikintu gikururuka imbere munda no mu mutima.birakomeza kugeza nkuyemo inda zigera muri eshanu.
Nageze aho nigira inama njya mu rusengero, Pastor akimbona aravuga cyane ati"musohokemo wa nzoka we sohoka"
Icyo gihe nabuze icyo mvuga kuko sinamenye ibyo pastor avuze
ubwo yaramfashe arambwira ati "wamize inzoka ntizatuma ugira urubuto munda yawe"
Benedata nakomeje guhangayika cyane bandangira umuntu w’umunyamasengesho wansengera maze iyo nzoka igasohoka, naje kujyayo ariko njyayo mfite kwizera gukomeye ambonye avuga nkibyo pastor yavuze aransengera cyane numva ndazunveye nta ubwenge nongera gukanguka ndi mu bitaro.
Nkikanguka nasanze umugabo wanjye yicaye aho arambwira ati:ya nzoka wayirutse ngo wakijijwe no kwizera kwawe
Naje gutora agatege ndataha ubuzima burakomeza ubu mfite inda y’amezi atanu, Dr yambwiye ko ntwite Impanga ubu mfite ibyishimo byinshi
Mabukwe rero akimara kumva ko nakize yahise yiyahura
Nawe ikikuzize kikubuza guhirwa wagikira Niba wizera Imana y’amahoro ishobora byose
Ndashima Imana yandokoye urupfu rukomeye gutyo, uyu munsi ndanezerewe ku bw’imirimo n’ibitangaza ikora nishimiye kwakira impanga zanjye
Amen!


text:
Umusaza witwa KURUMUSANGE Deo utuye mu murenge wa Kigabiro mu karere ka Rwamagana aravuga ko ashingiye ku muco n’amateka y’abami b’u Rwanda arahamya ko ibiti byitwa ibigabiro biboneka aho abami bagiye batura ,ngo ibyo biti byifitemo imbaraga zidasanzwe zibumbatiye umuco na kirazira kuko ngo ashingiye ku byo yabonye yemeza ko ibyo bigabiro ubwabyo bifite ubwirinzi bukomeye kuko ngo ntawe upfa kubyangiza ngo agire amahoro kuko bibumbatiye amateka adasanzwe.
Nk’uko abasobanukiwe amateka y’u Rwanda babigaragaza, uko umwami yaturaga ku musozi runaka ngo ni na ko yahasigaga ibimenyetso bitandukanye, kuri ubu aho abami bagiye batura ahenshi hakaba harangwa n’ibiti byabaye inganzamarumbo kuko ngo aho yabaga atuye byari nk’ihame ko haterwa ibiti byiganjemo imivumu n’ ibindi.
Mu gushaka gusobanukirwa ibijyanye n’ibyo biti bizwi ku izina ry’ibigabiro byaterwaga aho umwami atuye, twaganiriye n’umusaza KURUMUSANGE Deo utuye mu murenge wa Kigabiro mu karere ka Rwamagana nka hamwe mu haboneka ibyo bigabiro ,maze adusobanurira amateka y’ibyo bigabiro
Muzehe KURUMUSANGE Deo kandi aravuga ko ibyo bigabiro ubwabyo bifite ubwirinzi bukomeye, kuko ntawapfa kubyangiza uko yishakiye ngo agire amahoro, kubera ko ngo bifite imiziro n’imiziririzo bishingiye ku muco nyarwanda dore ko uyu musaza avuga ko abagerageje kwangiza bene ibyo biti bybagizeho ingaruka zikomeye.
Ku bwa muzehe KURUMUSANGE Deo we avuga ko ibjyanye na kirazira zishingiye ku by’umuco nyarwanda abiha agaciro gakomeye, kuko ngo kutabiha agaciro we abifata nko buba aho umuntu atazi . kubera iyo mpamvu rero uyu muzaza akaba atanga n’ubutumwa ku banyarwanda b’iki gihe aho avuga ko batagomba guhubukira ibije byose ngo babimire bunguri maze bibagirwe umuco wabo.
Hirya no hino mu Rwanda haracyaboneka ibigabiro by’abami byerekana aho bari batuye , ibyo bigabiro kandi bikaba bisigasiye umuco ushingiye ku mateka atandukanye yaranze u Rwanda .
Muzehe KURUMUSANGE Deo asoza avuga ko bene ibyo biti ndetse n’ibindi bimenyetso bibumbatiye amateka y’u Rwanda bikwiye gukomeza kwitabwaho kugira ngo bitazasibangana kuko ngo ari ipfundo ry’amateka y’u Rwanda.


text:
Minisiteri y’ubuhinzi n’ubworozi mu Rwanda imaze igihe ikora gahunda [imara imyaka 5] imenyerewe ku izina rya PSTA (Strategic plan for the transformation of Agriculture) ifasha abahinzi n’aborozi gukora neza bunguka. Mu gihe harimo hasozwa PSTA ya gatatu, kuri uyu wa gatanu tariki 21 Mata 2017, iyi Minisiteri ndetse n’abafite aho bahuriye n’ubuhinzi bateraniye i Kigali mu nama nyunguranabitekerezo.
Iyo nama yibanze ku kureba ibyagenze neza ndetse n’ibitaragenze neza muri PSTA3 izarangira muri Kamena umwaka utaha wa 2018 ndetse no gukusanya ibyifuzo by’ ibizashyirwa muri PSTA4 iri gutegurwa.
Abahinzi bitabiriye iyi nama basabye ko bajya bahabwa umwanya munini mu gutanga ibitekerezo ngo kuko ari bo baba muri ubwo buhinzi ndetse n’ubworozi.
Umwe muri abo bahinzi waganiriye na NONAHA.com witwa Gafaranga Joseph yatubwiye ko hari ubwo babona imyanzuro ibituyeho batarigeze babazwa icyo batekereza kuri iyo ngingo.
Ikindi yagarutseho ngo ni uko n’iyo babatumiye mu nama, batumirwa batunguwe bityo ntibabone umwanya uhagije wo gucukumbura ibizaganirwaho.
Aba bahinzi ikindi basanga kibabangamira ngo ni uko iyo batumiwe muri izi nama basanga inyinshi ziba zikorwa mu ndimi zitari Ikinyarwanda kandi ari cyo abahinzi benshi bumva.
Dr. Semwaga Auctave ushinzwe igenamigambi muri MINAGRI yavuze ko bagiye guhindura uburyo bakoragamo maze bagaha cyane agaciro ibyifuzo by’abaturage kuko usanga harimo ukuri kwinshi.
Yagize ati “Nibyo koko abahinzi hari byinshi bavuga ukumva bifite ukuri kuko ari bo baba cyane muri uyu murimo. Ibyifuzo byabo twabyumvise kandi tugiye kwiga ku buryo bunoze byakubahirizwa”.
Muri iyi nama yabaye hagaragajwe ko PSTA3 yafashije abahinzi ibashyiriraho gahunda zitandukanye nka Twigire muhinzi, Nkunganire, Girinka, kongera imbaraga mu kuvomera imyaka ndetse no kubashakira amasoko meza .
Ariko n’ubwo bishimira byinshi abaturage bifuza ko muri PSTA4 hazashyirwamo ingengo y’imari yo kugurira abahinzi ibyuma bibika neza umusaruro kugira ngo ujye ugera ku isoko utangiritse.
Ikindi abahinzi bifuza ko Leta yabafasha ni ukubongerera amahugurwa ndetse no gushyiraho uburyo bunoze bwo kugezwaho amakuru y’iteganyagihe. Banasabye abashinzwe gutegura iyi gahunda kwiga ku buryo bwo guteza imbere ikorwa ry’ingemwe zitunganyirijwe mu gihugu .
Muvunyi Jean Claude


text:
RWANDA/UBUCURABWENGE : INDAGU ZA NYIRABIYORO
Posté par Adolphe Habimana le 21 mai 2014
VERSION 1
Nyirabiyoro ati : « Rukara rw’Igisunzu ruzagwa mu mibyuko, igihugu gicure imiborogo. NYIRABIYORO yari umunyakaragwekazi, akaba n’ umupfumu wari uzwiho ubuhanga busesuye. Ku ngoma ya Kigeli IV Rwabugiri, w’ari warasimbuye Mutara Il Rwogera, NYIRABIYORO yari afite imyaka 55. Icyo gihe (ahagana mu w’i1880), igihugu cyali gifite ibibazo ku nkiko, ikirwa cy’Ijwi cyarigometse, gitegekwa na NKUNDIYE wa KABEGO. Mu Ndorwa no mu Bunyabungo barigometse, imyaka itakera mu buryo bushimishije, u Rwanda ubona rwugarijwe n’akaga. KIGELI IV RWABUGIRI atumiza NYIRABIYORO ngo ahanure insinzi y’ako kaga. Kubera ko RWABUGIRI yateguraga gutera Ijwi mu Ndorwa n’Ubunyabungo akahagarura, NYIRABIYORO amuragurira ko azabatsinda.
Amubwira n’amaza, amumenyesha ko ingoma izahinduka mu gihe kitari kure, abana be RUTARINDWA na MUSINGA bakayirwanira bigacika ku Rucunshu. Koko rero ahagana mu mpera z’umwaka w’1896 MIBAMBWE RUTARINDWA yimye ingoma (RWABUGIRI amaze gutanga) bamuha KANJOGERA (nyina wa YUHI MUSINGA) ho umugabekazi, bafata izina ry’ubutegetsi NYIRAMIBAMBWE. Yari afite basaza be KABARE na RUHINANKIKO, bagambiriye kwambura ingoma MIBAMBWE RUTARINDWA,bakayiha mwishywa wabo YUHI MUSINGA. Niko byagenze rero maze bafatanyije na mushiki wabo KANJOGERA, bararikoroza ku Rucunshu, bica RUTARINDWA, YUHI MUSINGA yima ingoma, nyina aba umugabekazi ku izina rya NYIRAYUHI. NYIRABIYORO yaraguriye RWABUGILI kandi iby’umwaduko w’abazungu n’ibintu bizawukurikira: NYANGUFI uzambura ubutegetsi abanyiginya umunsi imbwa zambaye ingoro ingoma zikavugira mu Marangara. Aragura ko Nyangufi azicwa na RUKARA rw’igisunzu rugenda ruseta ikirenge, ruzateza u Rwanda akaga umunsi ruzagwa mu mibyuko, amaraso akameneka ari menshi. NYIRABIYORO abwira KIGELI ati: « Koko uli KIGELI kigera ikirenge mu cya RWOGERA ». Uragura inkiko uganza u Mulera, uragaruza mu Bushubi no mu Bishugi, uragenga u Buhoma, mu Buberuka no mu Bwanacyambwe, urahaca ibiraro, Nyaruguru no mu Buganza bagatura amahoro. Urarwagura u Rwanda nyamara urakorera ubusa.
RWABUGIRI, yireke Rusine yonke.. NYIRABIYORO Rusine rw’incike ruzima inka rutazibyarira ruzagenda hasi no hejuru, maze rukazagwa igihugu igicuri ? Dore bazaza abagabo b’urutuku rwera, bitwaje imyuko kandi bagenda bicaye. Bazakigabira umubambuzashakwe.. Zirajya hehe Cyimumugizi, Rwoga, Rwamo na Kalinga. Umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba, ubwatsi bwo mu nsi y’inzira buzahura n’ubwo haruguru. U Rwanda ruzahabwa Nyangufi. Azamugenda runono Rukara rw ‘igisunzu ruvuga rugoreka amagambo. Ruzamwirenza Rukara rwambaye utubuye ku ntugu, igihugu rukigabize umugore. Ariko urugo ruvuga umugore ruvuga umuhoro. Dore abasangirangendo bararyana ijoro n’umunsi. Bamwe bashyizwe ku ngoyi Ruganzu yambuka akagera, ashinga imiganda ishyanga, afatana urunana n’abavantara… Dore Rukara rw’igisunzu rugenda ruseta ikirenge aririwe ntaraye.
Uru rugamba mubona ararutsinda ate ? Inkiko zirugalijwe. Aragoreka amagambo ariko niyiyimbire. Dore bazamutsinda mu mibyuko igihugu gicure imiborogo. Intore zizagarura ituze intebe zizicazeho Rukirigitangwe rwa Mudatinya umugabo wambaye uruziga mu mboni. Ihumure riragaragara ariko se ko mbona bacuranwa abana bose ntibahabwe ijambo? Dore Rwego rukangura-shyamba azuye umugara.
Ese izi mandwa ko mbona zisatiye ku Mulînzi zisakabaka umukuru-ngombwa azayobora imihango ate ? Ndabona umugabo usheshe akanguhe uvuga isi igatigita ababyeyi bakamuha impundu. Dore yegereye ku mulinzi Ruterandongozi. Ashagawe n’abaturage ibihumbi n’ibihumbagiza. Ndabona Rutuku amusanga afashe uruboho mu ntoki, afashe ijambo ahumuliza abaturage, impundu zivuga urwanaga.
Indagu igeze aha Rwabugiri wali wicaye ku gisasiro igihe Nyirabiyoro yamuhanuriraga ibi byose. Yasabye ko yabanza akibambika, yaza kwibambura umunyakaragwekazi akagumya kumubwira ibisigaye, akamubwira n’intsinzi. Nyirabiyoro abanyagikari bamujyanye kumutegurira aho aryama, Umwe muri bo asubiye gufata amategeko ku mwami, asanga uyu ameze nk’ubabaye kubera indagu Nyirabiyoro yari amaze kumugezaho. Uwo munyagikari asohoka atekereza ati uriya mugore usize arakaje umwami akoze ishyano. Amucumita ikimito mu rwano amwica atarangirije Kigeli indagu, ubucurabwenge bwari busigaye bubura butyo.
None se ko ibindi byose Nyirabiyoro yavuze twabibonye uko bingana, ubu twizere ko amahoro yavuzwe agiye kutugera ho ?
VERSION 2
INDAGU ZA NYIRABIYORO ————————————- Ku batarumva uwitwa Nyirabiyoro, umupfumu wabayeho muri za 1740, dore igice cy’amagambo yuzuye ubuhanuzi yateranye na Kigeli III Ndabarasa, Umwami w’u Rwanda wabayeho mu kinyejana cya 18; ibi byagiye bihererekanywa par tradition orale, ibi byandukuwe mu kinyamakuru CANARD ENCHAINE N° O43 (page 5) cyasohotse mbere y’intambara ya 1994. Icyo kinyamakuru cyandikwaga mu gifransa; nyiracyo yandikaga n’ikindi mu Kinyarwanda:”NYABARONGO”. Iyi version yasohotse muli za 1993,
NYIRABIYORO NA NDABARASA (1741)
….NYIRABIYORO ati n’ubwo unyise incike ariko nawe ni nk’aho uriyo kuko wabyaye ibigina bitazagira icyo bimarira ingoma. Ati nyuma y’ingoma eshatu, niho hazaza RWAGITINYWA[1] uzarasana inkundura mu myambi n’ibishirira. Ati azaganza ariko igitero azagaba hakurya y’amazi magari kizamusama[2].
NDABARASA wari umaze umwanya ajunjamye asa nawe n’urimo kubonekerwa asubiza NYIRABIYORO ati ntacyo RUTAMU[3] azaramira ingoma. NYIRABIYORO: Umunsi se RUTAMU yatsindiriwe kuri SINE[4] ikayitera umugeri igatora iyayo, bizagenda bite? NDABARASA: Yireke RUSINE[5] yonke. NYIRABIYORO: Uravuga se RUKARA mbona rurebera mw’ihembe?[6] Umunsi yacumitanye na RUTAMU ko mbona azarutera amacumu akarutwikira mu nzu nk’umugome, rukota ku manywa rugakongoka ![7] NDABARASA: RUKARA nyirarwo azarusegasira. NYIRABIYORO: Urankangisha se RUKARA rutwariye urumoso rutsinze umusaya? Ko mbona se ibigenzi bifite uruhu rutukura[8] nk’urw’impinja bizaza bitereye amasuka[9] ku ntugu azabikizwa n’iki? Ese ko mbona ikinyamaswa gihetse ikindi giturutse mu MUBALI wa KABEJA azagitsindisha iki?[10] Ese iriya nyamaswa izatera umurizo I Karagwe undi ikawutera I Bunyabungo wowe urayibona?[11] Biriya bigenzi bifite uruhu nk’urw’impinja ko RUKARA abirebera mw’ihembe azabigamburuza bizagenda bite? Ko mbona RUKARA rwonkereje nyina mu muraru, maze rukagwa igihugu igicuri?[12]
NDABARASA: RUKARA rw’amabuno[13] azime ingoma. NYIRABIYORO: Urankangisha RUKARA rw’incike[14] mbona ruzagenda hasi no hejuru rukagenda mu nda y’inzovu, harimo ibuye rivuza ubuhuha, narwo ruzagwa ishyanga hakagaruka umurambo? NDABARASA: RUKARA rundi azaramire ingoma. NYIRABIYORO: Urankangisha RUKARA rw’igisage rutazambara ikamba rukaraza ariko ntirusamure, maze rukazagaruka mu Rwanda rushaje?[15] Dore nta kabuza u Rwanda ruzarara nze. Ndabona ba bagabo b’urutuku igihugu bakigabije umubambuzashakwe[16]. Ese zirajya he CYIMUMUGIZI, RWOGA, RWAMO na KALINGA ![17] Dore umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba.[18] Ubwatsi bwo munsi y’inzira buzahura n’ubwo haruguru yayo maze arugenge NYANGUFI.[19] Ariko ariyimbire kuko amugenda runono RUKARA rw’igisunzu rugoreka amagambo[20].
RUKARA rw’igisunzu rwambaye utubuye tubengerana ku ntugu azirenza NYANGUFI, igihugu akigabire umugore[21]. Ndabona abasangirangendo baryana ijoro n’umunsi bamwe bashyirwa ku ngoyi[22], RUGANZU yambuka Akagera ashinga imiganda I Karagwe yunga ubumwe n’abavantara. Ariko RUKARA rw’igisunzu rugenda rutseta ikirenge[23] aririwe ntaraye. Uru rugamba mbona ararurwana ahereye hehe?[24] Aragoreka amagambo ariko niyiyimbire ndabona aguye mu mibyuko igihugu gicura imiborogo,intore zigarura ituze, intebe ihabwa RUKIRIGITANGWE RWA MUDATINYA akarangwa n’uruziga mu mboni[25]. Ihumure riragaragara ariko ndabona bacuranwa, abana bose ntibahabwa ijambo. Ndabona RWEGO RUKANGURA-SHYAMBA afite inkoni y’icyuma mu ntoki. Ndabona imandwa zisatira ku mulinzi zisakabaka. Ese ko ntabona uyoboye imihango umukuru ngombwa arava he?
Ndabona RUKIRIGITANGWE RWA MUDATINYA ashinze icumu I Bunyabungo bavuga amacumu abakuru b’ingabo. Ndabona I Karagwe habaye ingaruzwamuheto abavuzi b’amacumu barizihirwa. Ko mbona se u Rwanda rushubijwe bene rwo ariko umwezi ntutambe? Ko mbona RUTUKU agaruye induru impundu zikabura?
Dore ubwatsi bwo mu nsi y’inzira bwongeye guhura n’ubwo haruguru yayo ariko ndabona RUGILI mu nda y’inyoni ahageze aramira ingoma bamuha ijambo atangariza bose ati u Rwanda ndarubogoye.
Maze u Rwanda rutemba amata n’ubuki.
» Abafite amatwi nibumve ibigiye kuba ngo u Rwanda rugere ku mahoro asesuye. Uliya RUGILI uzataha munda y’inyoni agatanga ihumure ni nde?? »
Source: CANARD ENCHAINE No.43, page 5
——————————————————————————–
Ibisobanuro:
[1] RWAGITINYWA ni Kigeli IV Rwabugiri [2] Kigeli IV Rwabugiri yakomerekeye bikomeye ku rugamba rwo kw’Idjwi I Bunyabungo, hanyuma atanga ari mu rugo rwe rw’I Rubengera.
[3] RUTAMU ni Mibambwe Rutarindwa [4] SINE ni umugabekazi Kanjogera. Rutarindwa yimitswe ari impfubyi atagira nyina. Nta mwami rero wimaga atagira umugabekazi. Nuko bamutsindira kuri muka se Kanjogera nyina wa Musinga.
[5] RUSINE yaba ari Musinga umuhungu wa Kanjogera. Niwe Nyirabiyoro yita Rukara rurebera mw’ihembe.
[6] Kurebera mw’ihembe nuko Musinga yari afite amaso manini cyane, ku buryo wabonaga asa n’ureba imirari.
[7] Aha Nyirabiyoro arashaka kuvuga ibyo ku Rucunshu, aho ingabo za Musinga afanyije na Nyina Kanjogera na nyirarume Kabare, bateye umwami Rutarindwa iwe bakahatwika hagahinduka umuyonga.
[8] Aha arashaka kuvuga abazungu [9] Amasuka ni imbunda. [10] Aha Nyirabiyoro arashaka kuvuga abazungu ba mbere baje bahetswe n’indogobe, bagaturuka mu Mubali, mu burasirazuba bw’u Rwanda.
[11] Iyi nyamaswa ni umuhanda uva muri Tanzaniya ukagera I Bukavu wambukiranyije u Rwanda. Niwo agereranya n’inyamaswa y’imirizo ibiri. Ntabona neza umutwe n’umurizo.
[12] Aha Nyirabiyoro aravuga ukuntu Abapadri bera muri 1931 bazacira Musinga I Kamembe, hanyuma akahava ajya I Moba muri Kongo aho yaguye.
[13] RUKARA rw’amabuno ni umwami Mutara Rudahigwa [14] Rudahigwa yabaye incike kuko nta mwana yabyaye. Yabaye umwami wa mbere w’u Rwanda wagendeye “mu nda y’inzovu” (mu ndege) ajya I Bulayi muri 1949 no muri 1958.Ibuye rivuza ubuhuha ni moteri yayo. Hanyuma kuwa 25 Nyakanga 1959, Rudahigwa yaguye I Bujumbura hagaruka umurambo.
[15] Uyu Rukara rw’igisage ruzagaruka mu Rwanda rushaje ni Kigeli V Ndahindurwa. [16] Nyirabiyoro aravuga ukuntu abazungu bazagabira igihugu umuhutu. [17] Aya ni amazina y’ingoma z’ibwami. [18] Aha Nyirabiyoro araragura iby’intambara ya 1959-1961 bise Muyaga, yarangiye Kayibanda ahabwa ubutegetsi Kubera amagorwa y’ubwicanyi, inzara, kubura aho wihisha n’aho uhisha abana, ababyeyi bifuzaga kuba ingumba.
[19] Amayira azasiba kubera intambara, hanyuma Kayibanda ategeke u Rwanda. [20] Rukara rw’igisunzu ni Habyarimana. Kugoreka amagambo nuko avuga urukiga, avuga amagambo y’ikinyarwanda nabi.
[21] Umugore wa Habyarimana, Agata Kanziga na basaza be nibo bicaga bagakiza muri iki gihugu.
[22] Aha Nyirabiyoro aravuga ubwumvikane buke bwavutse hagati y’abafatanyije na Habyarimana guhirika Kayibanda, maze bamwe muri bo bagafungwa.
[23] Habyarimana yari afite igisunzu, kandi yari yaravunikiye mu myitozo ya gisirikare akiri muri Ecole d’Officiers, ku buryo yacumbagiraga gato. Waba utabizi ukaba utabibona kuko yashyiragamo ifiyeri.
[24] Urugamba rwo kurwana na FPR Inkotanyi. [25] Rukirigitangwe rwa Mudatinya ni Paul Kagame, imboni ku maso zimuranga ni amadarubindi yambara.
Uwatanze ibi bisobanuro ntabwo yakomeje ngo arangize ubanza ibikurikira ubutegetsi bwa Kagame atabyifuza.


text:
Mu gitabo “Intwari y’Izahabu, yakebanuye u Rwanda rukongera kubaho” cy’amateka y’umushinga wo kubaka u Rwanda umaze imyaka 926 (1091-2017) Umutumba wa Kabiri.
Yagaragaje uburyo imyumvire y’u Rwanda mu miyoborere n’imibereho, ishyaka barwanira igihugu cyabo n’imiryango yabo, ko ari uruhererekane ruri mu maraso ku buryo ntawe ushobora kuyahanagura usibye kuzana undi utari umwenegihugu akaba ariwe uyobora u Rwanda, usibye ko bitanashoboka, kuko byatanze isomo rikomeye cyane rigaragazwa n’aho abanyamahanga bagejeje u Rwanda ubwo baruyoboraga.
Umushinga wo kubaka u Rwanda wayobowe n’abayobozi 34 barimo: Abami 28 n’Abaperezida batatu, muri abo bayobozi babaye aberekeza b’uwo mushinga, rwagizemo Abatabazi b’Abacunguzi bane, bagiye baba intumwa z’Imana ku Banyarwanda bagahengamura igihugu kigiye kuzima burundu, barimo: Gihanga I Ngomijana (1091-1124), Ruganzu Ndoli (1510-1543), Kigeli Rwabugili (1853-1895) na Kagame Paul (2000 -…).
Nibo bagiye bashyiraho imfatiro zikomeye u Rwanda rwagiye rwubakirwaho iyo myaka yose. Mu guhuza umugambi mu cyerekezo cy’umushinga wo kubaka u Rwanda, hari byinshi Abatabazi b’Abacunguzi babayeho bagiye bahurizaho kuruta ibindi, usanga hari intego nyinshi bose bahuriyeho mu kubaka igihugu no kukiganisha aheza, ariko hakaba n’iz’ikirenga zagiye zibabera indangamurage wa Gihanga mu buryo budatezuka ku ntego zo kurugira ikirenga mu bindi bihugu by’isi, zikanaba ikimenyetso simusiga gihamya neza ukuri kw’amateka y’u Rwanda mu iherekanyamurage, ubuyobozi n’iyororoka ry’imiryango.
Umwambari w’umwana agenda nka se, isuku nayo ikagira isoko umwanda ukagira akazu. Niba Gihanga yarakoze ibi, abamukurikiye bakazungura ibitekerezo bye, ni ikimenyetso gikomeye gihamya iby’amateka ya Gihanga, benshi babona nk’urujijo kuri bo, niba umwana akora ibi, nuko aba afite amaraso y’abakurambere be yabivomyemo.
Ikimenyetso gikomeye kuruta ibindi, nuko Abatabazi b’Abacunguzi bagiye barohora u Rwanda rugeze kure habi bakongera kurusubiza ubuzima, bagiye bahurira ku mugambi umwe wo guhamya icyizere ntagamburuzwa cy’ahazaza h’igihugu cy’u Rwanda nk’igihugu gifite ubusugire bwacyo kandi gifite abaturage n’abayobozi bashinze imizi bagahamya intsinzi z’ibihe byose. Uwo mugambi bagiye bagiye bawuhurizaho mu gushyiraho ibirango by’igihugu cy’u Rwanda.
Abatabazi b’Abacunguzi b’u Rwanda, kenshi nibo bagiye bashyiraho ibirango by’igihugu biranga imyumvire n’intego bafitiye umuryango nyarwanda n’igihugu cyabo by’umwihariko. Bakunze guhuriza kenshi ku bisobanuro by’ibirango by’ingoma (Ubutegetsi cyangwa igihugu gitegetkwa n’umwami), haba mu gihe cy’abami no mu gihe cya Repubulika.
Impamvu nyamukuru yatumaga bashyiraho ibirango by’igihugu, ni ukugira ngo bagaragaze ikirango cy’ibyo batekereza n’umugambi bifiteho w’ahazaza habo n’igihugu cyabo, kuko iyo usobanuriye umuntu wese ibirango by’igihugu, ahita amenya neza amateka y’aho kivuye n’aho kifuza kugera.
Ibirango by’igihugu bivugira umuryango mugari w’abenegihugu, icyo batakubwiye ugahita ukibwira. Bimwe mu biranga ihuzabitekerezo kuri uwo mugambi wo gukomeza icyizere cy’ahazaza h’igihugu cy’u Rwanda, ni ibirango by’igihugu bagiye bashyiraho.
Duhereye ku birango by’igihugu ku ngoma ya Gihanga mbere yuko ashyiraho ingoma ngabe Rwoga nk’ikirango cy’igihugu, ibyo birango by’ihuzabitekerezo mu guharanira icyizere cy’ahazaza h’igihugu, bagiye babihuza muri ubu buryo:
Mu iyima rya Gihanga Ngomijana, Umutabazi w’Umucunguzi w’imbanza, ibirango by’igihugu byarimo: Urusengo nk’igikoresho cy’umuziki cyari kimeze nk’ifirimbi, rwitwaga “Nyamilinga” cyashushanyaga ubwisanzure, ubusugire n’ibitaramo by’abaturage bafite amahoro rukungirizwa n’ibindi bibiri birimo Inyundo yitwaga “Nyarushara” bavugaga ko ari “Inyundo yacuze Abami, inyundo nk’ikimenyetso cyo guhanga igihugu” igikoresho gikoreshwa mu gucura ibikoresho bishya, nk’uko Gihanga yahanze igihugu gishya, kizajya gihora kiyungura ibishya bicyubaka.
Hakurikiraho Umuriro wa Gihanga, washushanyaga uburambe bw’umwami, ubusugire bw’igihugu n’ubumwe bw’abaturage.
Nyamilinga niyo yari nkuru muri ibyo birango by’igihugu byose byo ku ngoma ya Gihanga, iryo zina rikaba rikomoka ku nshinga ya kera yitwa “Kulinga” bishaka kuvuga “Kwiringira” cyangwa “Kugira icyizere” naho izina ryose rya Nyamilinga, rikaba rishaka kuvuga “Inkingi y’Icyizere Gihanitse Ntagamburuzwa”
Impamvu Gihanga yahisemo gushyiraho icyo kirango cy’ubwami bwe akagiha iryo zina, ni uko yari yamaramaje guhanga igihugu nka gakondo y’umuryango we by’iteka ryose.
Nyuma yo kumara imyaka myinshi mu busembere mu ngoma y’Abazigaba bo mu Rweya, basanze batazongera ibyo gukomeza kwimuka bya hato na hato, bagisha inka zabo, ni uko ahanga igihugu bimugoye dore ko cyari hagati y’ibindi biganje imyaka myinshi, yiha intego ko nta n’umwe ushobora kuzamutsimbura ku butaka bw’Ingoma y’i Gasabo yari amaze guhanga.
Nyuma yo abonye koko ko imigambi ye yashobotse, yashyizeho Ingoma Ngabe “Rwoga” bisobanura “Kogera”. Icyo gihe yari amaze guhamya icyizere ko igihugu yagihanze kigahama, igisigaye ari ukucyagura kikaba kigari, kigashinga imizi gihamije ubusugire n’ubudahangarwa.
Ruganzu Ndoli, Umutabazi w’Umucunguzi wabonetse nyuma y’imyaka 386 (1124-1510) Gihanga Ngomijana abayeho, yaje igihugu kimaze imyaka 11 kitagira Umwami kubera amahari y’ibikomangoma byo kwa Yuhi Gahimba byarwaniye ingoma ku butegetsi bwa se Ndahiro Cyamatara, rumara icyo gihe cyose ruri mu maboko y’Abanyabungo, Abagara n’Abanyabyinshi.
Mu kubunduka kwe avuye i Kalagwe k’Abahinda aje kwima ingoma ya se Ndahiro Cyamatara, yasanze Ingabe y’u Rwanda “Rwoga” Abanyabungo barayinyaze hamwe n’ingabekazi yayo yarabunze. Icyo gihe yiyemeje gushyiraho ibirango bishya birimo Ingoma Ngabe ndetse n’Ingabekazi yari iyungirije, yimika Ingabe “Kalinga” ngo isimbure Rwoga yari yaranyazwe n’Abanyabungo, anongeraho n’izindi ziyungirije nk’Ingabekazi “Nangamadumbu” yasimburaga Cyimumugizi (Igihugu cyima Umugizi wa neza)
Iyo usesenguye neza ibirango bya Ruganzu Ndoli, amaze kuzahura igihugu kigarutse ku murongo, usanga bifite inyito ihuje neza n’ibyo ku ngoma ya Gihanga. Byose bikomeza gushimangira icyizere cy’ahazaza h’igihugu n’abaturage ba cyo.
Ingoma Ngabe Kalinga, nayo yiswe izina rikomoka ku nshinga “Kulinga” ikaba ifite igisobanuro gisa nk’icya Nyamilinga, Urusengo rwa Gihanga. Kalinga bisobanura “Inkingi y’Icyizere” naho Ingabekazi Nangamadumbu igakomeza gushimangira intego Abanyiginya bimye bafite yo kwanga akajagari k’uduhugu twinshi tudafite kiyobora n’imigambi ihamye yo kutwubaka, bityo bakaba bagomba kuduhuriza hamwe tukaba igihugu kimwe gihamye kandi gikomeye.
Iyo ntego yo gukomeza kwanga akajagari byimakajwe n’Ingoma Nyiginya, Ruganzu yayishimangiye ubwo yimikaga Ingabekazi Nangamadumbu isimbura Cyimumugizi. Nangamadumbu bishatse kuvuga “Nanga Akajagari”. Kuva ubwo, Ruganzu Ndoli, yakomeje guhamya no gushimangira icyizere cy’ikirenga kandi ntagamburuzwa cy’uko u Rwanda rugomba guhamya igitinyiro, rukagira ubusugire nk’ibindi bihugu biri ku Isi, iherezo kandi kikazaba igihugu kimwe n’abaturage bunze ubumwe bafite icyerekezo kimwe.
Aha niho habera benshi ikiyoberabaswa, cyane cyane ku batemera neza ukuri kw’amateka y’u Rwanda ashingiye kuri Gihanga I Ngomijana nk’umuhanzi wacyo aho benshi batemera ko yabayeho. Hari abikorera mu kurushaho gupfobya u Rwanda, aho bagaragaza ko ari akana kadafite uburambe mu buyobozi no mu kwiyubaka kavutse ejo bundi mu kinyejana cya 16.
Icyo kinyejana cyageze hihiritse imyaka isaga 500, u Rwanda ruriho rushinze imizi rwiyubaka kandi rufite ubuyobozi bufite umurongo uhamye wo kwiyubaka, ndetse hari n’amateka agaragaza ko na mbere y’uko rubaho ahasaga mu wa 300 nyuma ya Yezu Kirisitu, ubu butaka rufite bwari bugandagajeho ibihugu 29 byose biganje.
Ibyo bihugu byari bifite ubutaka bibarirwaho, bifite umwami uganje, ingabo n’ingoma ngabe nk’ikirango cy’igihugu nk’uko bigaragara mu gitabo “Imizi y’u Rwanda” cy’Amateka yo kuva mu wa 300 kugeza mu wa 1900. Niba amateka agaragaza umuryango mugari w’abantu aba n’aba, nuko baba bafite inkomoko.
Ibindi byimbitse ku mateka yaranze abo Bacunguzi b’u Rwanda n’ibikorwa by’ubutwari byagejeje igihugu aheza bikubiye mu bitabo “Intwari z’Imbanza, zubatse u Rwanda rugahamya igitinyiro” Umutumba wa mbere, n’igitabo “Intwari y’Izahabu, yakebanuye u Rwanda rukongera kubaho” Umutumba wa Kabiri, by’amateka y’umushinga wo kubaka u Rwanda umaze imyaka 926 (1091-2017).
Byose byanditswe n’Inzobere mu Busizi, Umuco n’Amateka y’impitabihe ku Rwanda, Nsanzabera Jean de Dieu (Intiti Itekerereza Ingoma) yashyize ahagaragara uburyo Abayobozi b’u Rwanda bahurije ku murage w’ibihe byose ku cyizere cy’ahazaza h’u Rwanda
Mu gice gikurikira iki, tuzabagezaho ibindi birango by’abandi batabazi babiri, Kigeli Rwabugili na Kagame Paul, bashyizeho bihamya neza icyizere ntagamburuzwa cy’ahazaza h’u Rwanda bahurijeho n’abandi batabazi b’abacunguzi bakomeje kuronda umurage w’Umutabazi w’Umucunguzi w’imbanza Gihanga Ngomijana.


text:
Uko warinda amabere kugwa imburagihe
Kugabanya/Kongera ibiro mu buryo bwihuse
Ni ibisanzwe ko umuntu agabanya ibiro igihe yumva afire nyinshi bibangamiye ubuzima bwe, iyo umukobwa abyibushye buried gice cy’umubiri we kieabyibuha iyo afashe ingamba zo kubigabanya rero ni nako ingingo zose zinanuka, amabere yo iyo ananutse ahita agwa.
- Kubyirinda rero ni ukwirinda kugira ibiro byinshi hakiri kare kandi uburyo burarazwi, nko kumenya ibyo turya, tunywa...
Kunywa itabi
Impamvu kunywa itabi bigusha amabere n’uko igabanya cyane proteins mu ruhu rwacu bigatuma uruhu rutakaza imbaraga zo gukomera ni kubyimba. hano rero nta kindi wakora uretse kwirinda kunywa itabi ukiri muto.
Kwambara isutiye
Kwambara isutiye bisigaye byarabaye umuco no gusirimuka, gusa ntitukirengagize ko bigusha amabere iyo wambaye itagukwira igufashe cyane, abafite amabere manini bagomba kwambara isutiye ibakwira neza itabahambiriye, kuko iyo iguhambiriye cyane bituma ibere ritakaza imbaraga zo kubyimba rikoroha rigahita rigwa.
Nujya kugira isutiye ntugatinye kwipima.
Kudakora imyitozo ngororamubiri
Aha bisaba kwitonda, gukora sport nibyiza kuko bituma uruhu rwacu rukomera, bigatuma n’amabere ahora ahagaze kubera gukomera.
Kugira amazi make mu mubiri
Uruhu rukomera ni uruhu rufite amazi ahagije, amabere nayo agomba kugira ubuzima bwiza kugira ngo atagwa imburagihe.
Niba ukoresha amavuta yoroshya uruhu ntukibagirwe ko ugomba kunywa amazi ahagije.


text:
Byinshi byirirwa bivugwa ku isi harimo no kuvuga ko hari ibyamamare bikomeye ku isi bikesha ubwamamare mu kugurisha ubugingo kwa shitani. N’ubwo bimeze bitya, biragoye kuba wabona ikintu gifatika kibyemeza cyangwa cyatanga intangiriro y’ubushakashatsi kuri byo.
Twagerageje gushakisha ibintu bitandukanye byagiye byandikwa kuri iyi ngingo gusa inyandiko nyinshi zishingira kuri i byo ibyamamare bimwe na bimwe byagiye byivugira ku mugaragaro.
Bamwe mu byamamare bagiye bemera mu magambo yabo ko bagurishije ubugingo bwabo kuri Satani
Hari bamwe mu byamamare bakomeye ku isi bagiye bemera ko bafite aho bahuriye n’ibi byo kugurisha ubugingo kuri shitani, urugero ni nka Katty Perry, yavutse mu muryango w’abakristu ndetse ababyeyi be bombi ni abapasiteri ku buryo iwabo batari bemerewe kurya ibinyampeke byitwa Lucky Charms ngo kuko ‘Lucky’ byibutsaga nyina ‘lucifer’ (satani).
Katty Perry mu kiganiro n’umunyamakuru yigeze gutangaza ko yabonaga ibyo kuririmba umuziki wa gospel ntaho bizamugeza, niko kugurisha ubugingo bwe kuri satani (When I was 15, because I grew up in a household where all I ever did was listen to gospel music…. I swear I wanted to be, like, the Amy Grant of music, but it didn’t work out, and so I sold my soul to the devil) Uyu mukobwa afite n’indirimbo yitwa ‘Dance with the Devil’.
Undi ni Eminem uvuga mu ndirimbo ye ‘Say Goodbye Hollywood’ ko iyo abimenya hakiri kare atari kuba umuraperi ngo kuko yagurishije roho ye kuri sekibi akaba adashobora kongera kuyisubirana. Lady Gaga nawe yigeze kurahira mu izina rya sekibi (I swear to Lucifer). Ubwo yari mu gitaramo, Kanye West nawe yabwiye abafana ko yagurishije ubugingo bwe. Rihanna nawe yabajijwe impamvu yashyize ikiganza ku ijisho rimwe, ahita yitakuma aseka cyane ati “Ni uko nsenga sekibi, ubwo urambaza ibyo gute?”
Nicki Minaj nawe yigeze kuvuga ko muri we habamo umuntu wundi witwa Roman (bivugwa ko ari shitani). Yagize ati “Roman ni umuhungu w’umusazi uba muri njye, ajya avuga ibintu ntashaka kuvuga, yavutse mu mezi macye ashize, ntekereza ko yavutse mu burakari bwinshi, ni umunyamahane. Yifuza gutungwa agatoki, ndamubwira ngo agende ariko ntiyagenda kuko ari hano ku mpamvu runaka, abantu nibo batumye avuka, ntaho azajya”. Si aba gusa kuko hari n’abandi benshi bagiye bagaragaza ubutumwa nk’ubu mu ndirimbo barimo Ariana Grande, Michael Jackson, Bob Dylan, Kesha, Snoop Dogg, DMX, Beyonce n’abandi benshi.
Benshi bagwa mu mahitamo y’icyiza n’ikibi, bagahitamo ikibi
Joseph Sciambra, umwe mu bagize amahirwe yo kuba Hollywood no kwitegereza ubuzima bw’ibyamamare, avuga ko yahuye na benshi bamuha ubuhamya bugaragaza ko uburyo satani akora, ataba ashaka ko abatuye isi bamubonesha amaso nk’uko benshi batekereza ko kugirana nawe igihango ari ukujya ahantu mukabonana imbona nkubona mukagira ibyo mwumvikana. Joseph avuga ko ubuzima busanzwe abantu babayeho bwa buri munsi muri Hollwood buba ari ugukora amahitamo hagati yo kwamamara cyangwa se kugumana impano, uko yaba ari nziza kose ariko ntugire aho ugera.
Gufata ibi byemezo bigereranywa no kugurisha ubugingo kuri sekibi biba bigoranye kuko akenshi biba bitemeranywa n’umutimanama w’umuntu ariko uko umtimanama ukomanga, nyirawo akawucecekesha bitewe n’ibyo ashaka kugeraho. Ingero zigaragara zagiye zitangwa ni nk’aho Jessica Biel umwe mu bakinnyi ba filime bafite izina rikomeye, yari asanzwe ari umwana ukina filime zoroheje ariko ubwo yashyiraga hanze amafoto yambaye ubusa ubwo yari afite imyaka 17, abakora filime batangiye kumurwanira.
Ibyo kandi ni ko byagenze ku muririmbyi Jayne Mansfield mu myaka ya za 1950 ubwo yabonaga ibye no kuririmba ntaho biri kugana, rimwe atungurana imbere yurufaya rw’abafotozi akuramo umwenda wo hejuru amabere ayashyira ku gasozi, kuva ubwo nawe batangira kumubyiganira. Halle Berry nawe ni umwe mu bakinnyikazi ba filime bahagaze neza, muri 2002 yafashe umwanzuro utoroshye wo gukina muri filime agace gato yambaye ubusa hejuru, kuva ubwo ntiyongera guhangayikishwa no gutoranywa mu bakina amafilimi agezweho.
Izi ni zimwe mu ngero ariko ku ruhande rw’abatunze amafaranga menshi, nabo bagera asho bagomba gufata ibyemezo bikomeye cyane nko kugambanira abantu bakicwa kugira ngo harengerwe inyungu zimwe na zimwe z’amafaranga, kuriganya ndetse n’ibindi bintu bikomeye umuntu ajya gufataho icyemezo umutima udiha. Hari n’izindi ngero nyinshi zitandukanye z’abikoza isoni kugira ngo bamenyekane cyangwa bagakora ibindi bidakorwa. Joseph avuga ko uku ariko kugurisha ubugingo kuri shitani abantu baba bibaza ko byaba bikorwa mu buryo buteye ubwoba.
Nka twe ubwacu twabonye ko kindi cyagarutsweho cyane ni uburyo iyo umuntu yakoze ikintu rimwe kandi aricyo kimubeshejeho biragoye ko yasubira inyuma ngo asubire kuba uwo yari ari we. Uwaryamanye n’abant runaka ngo abone akazi, byamugora cyane kuba yakwanga kongera igihe haba hari andi mahirwe abonetse kandi nta kundi yayageraho. Umuntu wishe umuntu rimwe nawe ni uko, nta gusubira inyuma aba ashobora kongera, kurusha uko yaba atarabigerageza na rimwe, niyo moamvu bavuga ko uwagurishije ubugingo bwe atabusubirana.
Imihango yindi yo kwiyegurira sekibi mu buryo bufatika nta makuru menshi afitiwe gihamya abivugaho gusa ikizwi neza ni uko mu mugambi wa shitani ashaka gukoresha abantu ibibaganisha mu kumwiyegurira nyamara bagitekereza ko bari mu murongo mwiza, ndetse hari n’abatekereza ko atabaho kandi bamukorera. Muri uru ruvangitirane rw’ibyamamre bitandukanye kandi, bivugwa ko hari n’abavuga ko bagiranye igihango na shitani nyamara bagamije kuvugwa no kumenyekana, cyo kimwe no gukoresha ibimenyetso bitandukanye bivugwaho kuba bifitanye isano na sekibi sekinyoma lusiferi. hari bamwe babikoresha batazi n’icyo bivuze, ntacyo bagamije, kuko babona buri wese abikora, bityo bikaba bigoye cyane kuba wamenya abakorana na sekibi n’abadakorana nawe.
Posted by:Muhire Jason@Rwandapaparazzi.rw
68,910 total views, 100 views today


text:
Inama 7 zo kugabanya ibiro igihe umubyeyi yonsa.
Iyo umubyeyi yonsa ashobora kugabanya ibiro kando adafashe za regme zikomeye. Rwose si ngombwa ko umugore wonsa akomeza kongera umubyibuho nk’igihe yari atwite.
Dore bimwe mu byo umubyeyi utwite yakora :
1. Reka kwitekerezaho cyane Kubijyanye no kwiyongera kw’ibiro byawe. (Pression)
Umugore uri mu gihe cyo konsa ntakwiye kugira igitutu cyo gutakaza ibiro vuba vuba kuko iyo atwite amara amezi 9 umubiri we uri mu gihe cyo kwiyongera ari nako ibiro byiyongera, irinde rero kumva ko uzahita ugabanuka ako kanya. Bizafata igihe.
Tubibutse ko mu byumweru bibiri bya nyuma yo kubyara umubyeyi aba akwiye kwirengagiza rwose ibijyanye no kwiyongera kw’ibiro, ahubwo akwiye kwita ku umwana cyane aho gutangira ibya régime.
2. Gusimbuza ibiryo ibindi(substitution)
Ni byiza kumenyera guhindura ibiryo ubisimbuje ibyo bijya gusa ariko bidahuje vitamins na calories.
Urugero:aho gukoresha isukali ugakoresha ubuki, irinde kunywa ibikoma buri kanya no kurya kenshi ahubwo nywa amazi ndetse unywe n’imitobe y’imbuto cyangwa urye imbuto.
3. Itegure kubigeraho
Ni byiza kurya ibiryo waryaga mbere yo kubyara, ariko hari ibiryo wagabanya calories zabyo wirinda ko ubyibuha cyane.
4. Kurya uturyo duke duke ariko mu gihe gikwiye
5. Gabanya ibitera imbaraga ariko ntukabye.
Ni byiza ko tugira gahunda mu mirire cyane cyane igihe umubyeyi yonsa, ariko ukirinda ko calorie za we zitajya munsi ya1800 Ku munsi. (Calories) ni ibipimo by’ibitera imbaraga mu mubiri w’umuntu.
Ikindi umubyeyi yirinda ni ugufata imiti cyangwa régimes zose cyane cyane izo mu nganda.
6. Garuka Ku bintu bikomeye
Niba wiyemeje kugabanura ibiro ukoresheje uburyo bwa sport ni byiza kandi bikomeze, ariko nanone ugomba gufata ikintu kirimo isukali gito byibura igice cy’ isaaha mbere y’imyitozo. Ikindi ni uko wabanza ukagisha inama muganga igihe cyo gutangira sport. Si byiza kuyitangira mbere y’amezi 6. Gusa na none ushobora gukora marche mu gihe umaze gukira ariko ukagenda buhoro buhoro uko umubiri wawe ushoboye.
7. Komeza gahunda yawe yo kugabanya ibiro bizakunda
Abantu bagabanuka ibiro mu buryo butandukanye, ababyeyi bonsa muri rusange batakaza 500g mu cyumweru iyo batarya ibiryo birenze ibikwiriye.
Birashoboka rero ko mu gihe wonsa, ukaba urya inryo yuzuye, ushobora kuba watakaje ibiro 10 cyangwa hejuru yabyo mu gihe umwana yujuje umwaka. Kandi utafashe ama regime akakaye


text:
Kuraguza no guterekera:
Se w'umukobwa araraguza ati: " N.. .ntazira umwishywa baribumushyiremo ni joro, ntazira n'amata n'imbazi baribumucire." (Baraguriza n'inzira bazacamo .)
Indibu:
Hasigaye nk'iminsi itatu umukobwa akarongorwa, bahengera bumaze kugoroba, bakazana amata y'inka y'isugi n'umutsima. Indibu bakayibumbabumbira mu mutsima akamira bunguri, akarenzaho amata. Mu gitondo indibu akayishakira mu mabyi ye, yayibona akayironga, akayizana bakayitobora, akayambara; iyo ndibu ikamurinda ibyago byose bibaho. Abashatse kandi, indibu bayikakira mu muvumu w'umutabataba akambara cyangwa se bakayitakiraho, umukobwa akayambara, ikitwa: "Naburyanaburya ", ibyo ni ukugira ngo batazamuroga; uburozi ntibuba bukimufashe.
Iyo umukobwa amaze kubona indibu, haza abagabo babiri bakamufata, bakamusimbiza bavuga bati:" Umwanzi agushakira hasi akakubura, yagushakira hejuru akakubura ". Iyo umukobwa abuze indibu yamize, ngo ararogwa agapfa.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Ubuhamya bwa GAKUMBA Augustin ufite ubumuga bwo kutabona
Ubu ni ubuhamya bukubiyemo ubuzima bubi GAKUMBA yabayemo kuva avutse kugera abaye mukuru, yatangiye abwira ikinyamakuru Agakiza.org uko yavutse bakamufata nabi kubera kugira ubumuga bwo kutabona n’uko yakuze bimugoye
Nitwa evangeliste GAKUMBA Augustin, navutse mu mwaka w’1965 mvukira mu burengerazuba mu cyahoze ari gishyita, ubu ni I Karongi, mvuka ntago byashimishije umuryango wanjye kuko navukanye ubumuga bwo kutabona, mu bana b’iwacu ndaetse no ku musozi w’iwacu ni njye muntu wa mbere wavutse ntareba ahongaho, urumva rero ko byari nk’igikuba gicitse kuko mama wanjye na we yahagiriye ibibazo bikomeye kuko atigeze ajya ku kiriri ndetse nta n,uwamuhembye kuko yasaga n’uwapfushije
Mu gukura kwanjye nakuze mbabaye nkura ndibwa n’amaso ku buryo bukomeye, bagerageza kumvuza ahantu hatandukanye biranga ndibuka ko mfite nk’imyaka umunani iwacu habaye ubwicanyi bukomeye turahunga tujya mu bisambu tugarutse dusanga inzu yacu barayitwitse twimukira mu yindi ariko bukeye nayo barayitwika ariko ntitwabimenya, burya ntacyo Imana ikorera guhomba
Ubwo abandi bari basinziriye njye nararaga nicaye ndibwa n’amaso nibwo numvise inzu inutse nk’iyahiye ntangira gukangura babadi dusohatse basanga igisenge cyafashwe Imana iturokora biturutse mu mubabaro nahoranaga ari nawo watumaga ntagira ibitotsi, ubwo nakomeje kubaho muri ubwo buzima bubi ariko maze kugera mu myaka 13 amaso yanjye yari yarabaye manini cyane ateye ubwoba kandi ubwo n’uburibwe niko bwari bumeze
Ndibuka ko igitondo kimwe papa yatugabanije imirimo, ambwira ko ngomba kujya kurinda inyoni,ndabyemera njya mu murima kurinda inyoni nkajya nunama nkatora amabuye ubundi ngatera inyoni ntareba, ubwo byageze mumasa yine ndarangara abahinzi bari hirya yanjye barambwira batik o inyoni zamase amasaka noneho urabigenza ute? Ubwo nahise nunama mfite igihunga cyinshi kuko nari mpagaze hagati y’ibishyimbo by’imishingiriro nunamanye ingufu nyinshi mpura n’igiti kigufi muri byose kihita kinsogota mu jisho kirinjira cyane ndwana no kukivanamo biranga mbura n’imbaraga zihamagara abo bahinzi ngo bantabare ariko ku bw’amahirwe nzamura umutwe kivamo ariko kinsigira ububabare bukabije cyane
Ubwo nahise mva amaraso menshi cyane, uretse no kuva aradudubiza nka robinet bikabije ku buryo mama yaje kundeba ahita ata umutwe arasakuza cyane ati noneho urapfuye gakumba wee, mu byukuri narababaye cyane ngira ububabare bukabije amaraso arava ashiramo nsigara ndwana no gukuramo inyama gusa hasigara umwenge munini icyane, kuva icyo gihe rero natangiranye n’umubabaro ukabije urengeje uwo nari mfite mbere
Narababaye ntihagira n’umuntu n’umwe ugira igitekerezo cyo kunjyana kwa muganga, ku buryo namaze ibyumweru bibiri ntasinzira n’umunota n’umwe nibura, mu byukuri nanjye ubwanjye nari nariyanze pe kuko nahoraga mvuza induru gusa ngera aho mbwira Imana ngo ninkiza nzayikorera, mu byukuri sinarinzi ibyo mvuga ariko nari nararakariye Imana cyane navugaga ko ari ingome kuko yandemye nk’igisimba bitewe n’uko abana bambonaga bakiruka
Mu cyumweru cya gatatu gitangiye nibwo naryamye ari saa kumi n’ebyiri z’umugoroba ndasinzira ngeza saa sita z’amanywa yo ku wundi munsi ntarakanguka nibwo mu rugo bagiye impaka baza kunkangura ndabyuka ndagenda numva ya misonga yose yajyaga indya yakize numva ntago nkiri kubabara numva umutekano ugarutse mu rugo
Muri ibyo byumweru bitatu Imana yankoreye igitangaza impa ibitotse, inkiza umubabaro, inkiza akato nahoragamo ndetse isubiza ubwenge ku gihe nkumva hari ikintu nshaka kuzakorera mama wanjye kubera ko yambyaye ntibamuhembe mpitamo kumubwira ko nzajya nteka nava guhinga azajya aza asange nahishije, kandi ubwo mu byukuri ntabyo nari nzi ariko narabyize ndabimenya nkateka ndetse nkakora n’indi mirimo yose yo mu rugo
Igihe cyaje kugera rero ntangira guca akenge mbona udufaranga duke nkajya ndangura amagi nkaza nkayateka ubundi nkayajyana ku bigo by’amashuri ntangira kubona amafaranga menshi nkajya mu isoko nkigurira imyenda nta muntu tujyanye mbese nkomeza ubuzima nk’abandi bose ariko ubwo muri iyo myaka yose amazina yanjye yari yaribagiranye ahubwo nitwaga ruhuma, ubwo rero maze kugira imyaka 24 y’amavuko…..
Ntuzacikwe n’igice gikurikira kirimo uko GAKUMBA yaje gushaka umugore uherutse kwitaba Imana mu minsi ishize


text:
Ku bw’ibyo, Umutoza (Trainer) mu kigo cy’amahugurwa cy’Ikigo cy’Imisoro n’Amahoro, Mugenzi Frederic, uri mu bashinzwe kongerera ubumenyi n’ubushobozi abakozi, yafashe icymezo cyo kwandika igitabo kigenewe abana yise ‘UMUSORO WACU 1”, agamije gukuza umuco wo gusora ahereye mu bakiri bato, bakazabikurana.
Imyanzuro y’Ubushakashatsi ku “Myumvire y’Imisoro n’Amahoro bwakozwe mu wa 2016: (Survey on Taxpayer’s Attitude and Behaviour towards Taxes/Fees and Compliance, Nov. 2016) yagaragaje ko 73.4 % by’abasora bafata umusoro nk’umutwaro baremereye.
Iki gitabo "UMUSORO WACU 1" cy’amapaji 26 giteguye mu buryo bw’imfashanyigisho, kigizwe n’amasomo icumi agenewe abana bari munsi y’imyaka 10. Cyanditswe mu buryo bubashimisha kuko buri somo riherekezwa n’ishusho imufasha kumva neza ibyo asomye, byongeye kikaba kihariye kuko kiri mu nyandiko itarangwamo igihekane; umwana ashobora kwisomera akumva ubutumwa burimo.
Mu kiganiro na IGIHE, Umwanditsi waminuje mu burezi kandi wanabukoze yagize ati “Bimaze kugaragarira buri wese ko aho u Rwanda rugeze ubu, n’aheza kurushaho rwifuza kugera ruzahagezwa n’amaboko y’abana barwo. Umuco wo kwigira dutozwa n’abayobozi b’igihugu cyacu ukwiye gutangirira mu myumvire y’abanyarwanda guhera bakiri bato, bakazakura babigize umuco. Byagaragaye kandi ko icyo umwana atojwe akiri muto bitoroshye kukimukuramo ari mukuru.”
Umwanditsi akomeza avuga ko ‘Kwigisha umunyarwanda akamaro k’umusoro akiri muto, kumutoza kwaka fagitire iyo hari icyo aguze ndetse no kumushishikariza kwibutsa abandi kwaka fagitire yemewe igihe bagize icyo bagura, nta gushidikanya ko bizazamura imyumvire ye ku musoro n’amahoro, bityo akazaba umunyarwanda mwiza wibwiriza ndetse akanabwiriza n’abandi gusora ubu no mu gihe kiri imbere.”
Uretse gushaka gutanga umusanzu w’umuco wo gusora mu gihugu akunda, Mugenzi asaba buri wese gukundisha abakiri bato gusoma kandi bagasoma ibyubaka igihugu.
Si ukwandika gusa, nyuma y’akazi ke gasanzwe aranahanga, afite indirimbo ishishikariza abantu gusora baka banatanga fagitire ya EBM yahaye RRA nk’impano, ndetse nyuma y’"UMUSORO WACU 1" Igitabo kigenewe abana bari munsi y’imyaka 10, mu ntangiriro za 2019 arateganya gusohora ikindi gitabo" UMUSORO WACU 2" kigenewe abakuru .
Umwanditsi w’igitabo yise ‘UMUSORO WACU 1” arateganya kugirana ibiganiro na Minisiteri y’Uburezi ikamufasha gucapa ibitabo byinshi, ubutumwa bukirimo bukazagera hirya no hino mu mashuri kuko kugeza ubu nta wundi muterankunga afite.
Biteganyijwe ko iki gitabo kizamurikwa bitarenze Nyakanga 2018.


text:
Hari abagitekereza ko umugabo ugiye kuboneza urubyaro akonwa nk’ihene
Hari abagabo bo mu Karere ka Rusizi bafite imyumvire itangaje, bakeka ko umugabo wifungishije akonwa nk’ihene bikamuviramo kutongera gutera akabariro.
Iyi mvumvira ishimangira ko abagabo batarasobanurirwa byimbitse uko kuboneza urubyaro mu bagabo bikorwa.
Abagabo baganiriye na Kigali Today bemeza ko batekereza ko kuboneza urubyaro ari ibinru bigamije kwangiza ubugabo bwabo.
Bamwe mu bagore bo muri Rusizi bavuga ko abagabo babo badakozwa gahunda zo kuboneza urubyaro, ngo bitabaviramo kunanirwa gutera akabariro.
Benshi muri aba bagore ni abahamya ko ubwinshi bw’abagize imiryango yabo butajyanye n’imitungo bafite. Ngo hari n’abangira abagore babo kuringaniza urubyaro, bigatuma hari ababikora rwihishwa.
Urugero uwitwa Habarugira Emmanuel avuga, rugaragaza neza ko imyumvire yabo ikiri hasi kuri iki kibazo.
Agira ati “Ufashe nk’urugero nk’isekurume y’ihene barayikona kugira ngo yoye kubyara, biba byarangiye kwimya. Umuntu w’umugabo yafatiraho urugero akabitekereza ati ‘iriya sekurume y’ihene kuko bayikona bakayibuza uburenganzira bwo kubyara bwo kurira mbega indi hene. Nawe ukareba ‘uti umuntu w’umugabo bangize kuriya nazasubira kurira uburiri se.’”
Mugenzi we witwa Habanabashaka Fabien, we avuga ko asanga abagabo baringaniza imbyaro bahita bahinduka imfungwa z’abagabo.
Ati “Nkanjye ntabwo ndabyumva by’uko abagabo baringaniza urubyaro tubona ari imfungwa z’abagore. Kenshi na kenshi tubona ari bo byagenewe, twebwe tubona bitaratugenewe. Ni yo mpmvu abagabo tutarabyumva.”
Mukantibaziyaremye Emeranie umwe mu bagore bo muri aka karere, avuga ko kutaboneza urubyaro bigira ingaruko ku muryango kuko birangira hari abagabo bataye ingo zabo.
Ati “Iyo [umugabo] amaze kubona urugo rwuzuye abana ahita aguta akigendera ibibazo bikaba ibyawe n’abana bawe.”
Umuyobozi w’Akarere ka Rusizi Harerimana Frederic, avuga ko n’ubwo hari abatarabyumva ariko ubukangurambaga butigeze buhagarara kandi bukaba bukorwa buhereye mu rubyiruko.
Ati “Turashaka guhindura. Hari igihe tubwira kuboneza urubyaro ababyeyi bamaze gutambuka uwo murongo ariko ntitubwire rwa rubyiruko ruri mu mashuri.
“Ubu turagira ngo tugere mu bigo by’amashuri abana tubakangurire hakiri kare, wenda nabo baraza kudufasha ababyeyi babo babereka ibibazo bashobora kuba bafite mu muryango bitewe no kuba bafite uburyo babyaye abana barenze ubusobozi bwabo.”
Kugeza ubu Akarere ka Rusizi ni ko kanyuma muri gahunda yo kuboneza urubyaro, aho kakiri kuri 35%.


text:
Wakomotse kuri Mutaga Sebitungwa, umwami w’u Burundi, ahayinga umwaka w’i 1700. Icyo gihe mu Rwanda hari ku ngoma ya Cyirima Rujugira, hakaba hari Abanyarwanda bari baracikiye i Burundi barimo Bicura bya Rwaka rwa Mazimpaka na Budengeri bwa Ndabarinze.
Ubwo Cyirima yari amaze kuzungura murumuna we Karemera Rwaka ku ngoma kuko yari amaze guhuma, Bicura na Budengeri bamaze gucika, basanze Mutaga ahitwa i Nkanda mu Buyenzi (Gikongoro) hari hakiri ah’u Burundi; bamutekerereza ibyabo.
Yarabakiriye arabahaka, ndetse aranabatonesha; abashyira mu bandi bahungu (abagaragu b’ibwami batari abatware). Bamaze kubageramo barabimenyereje, baramenyerana kuko na bo bari ingenzi.
Mutaga yarabibakundiye bigeza ubwo abagira abatware be, bukeye araza inkera, abatware n’abahungu bagumya kunegurana n’abo banyarwanda bombi (Budengeri na Bicura).
Abarundi barababaza bati “Kuki Umwami w’i Rwanda mumwita Cyirima ntimumwite Kibarima! Mwahinduye izina rye mukamwita Kibarima kuko ari we wabamaze!?” Bicura na Budengeri barabasubiza bati “Twacitse tutari abiru, none muzatume kuri Cyirima n’abiru be bazabasobanurire impamvu ya byo!”
Ubwo Mutaga arabumvira, ageze aho ati “Nimureke mbamare impaka. Ejo nzatuma umuntu kuri Cyirima azadusobanurire icyo iryo zina rivuga.”
Bukeye ashaka ibintu byo kumutashya birimo impu z’ingwe n’amahembe y’inzovu. Niko kera byagendaga; umwami watumaga ku wundi yamwohererezaga intashyo; ari yo maturo, intumwa ikayajyana, ikavuga icyo ishatse ntigire icyo iba. Ni na yo nkomoko y’umugani baca bagira bati “Intumwa irarabirwa ntiyicwa.”
Ni uko intumwa ya Mutaga iragenda no kwa Cyirima, imusanga i Ntora ubu hitwa ku Gisozi muri Gasabo, ubu ni mu Mujyi wa Kigali, imusohoreza ubutumwa bwa Mutaga, hanyuma Cyirima n’abahungu babura icyo bayisubiza, gusa barayibwira bati “Genda uzatubarize Mutaga uti ni kuki i Burundi haba inka ariko umwami waho akarenga akimana n’isekurume y’ihene?”
Bayiha Mutemura sekuruza wa Musenyeri Kagame ngo bajyane azamusubize, bagezeyo Mutemura abwira Mutaga ati “Cyirima yakuntumyeho ngo azagusobanurira izina rye umaze kumubwira igituma Umwami w’i Burundi yimana n’imfizi y’ihene kandi i Burundi hari amapfizi y’inka.”
Mutaga amara akanya yiyumvira, abaza Mutemura ati “Witwa nde?” Undi ati “Ndi Mutemura.” Mutaga ati “Harya imfizi y’inguge n’iy’ihene ikiruta ikindi ni ikihe?”
Ubwo yamubwiraga ko umwami w’u Rwanda yimana n’isekurume y’inguge, Mutemura abaza Mutaga ati “Ese ubwo hatsinzwe nde?” Ubwo yashakaga kumubwira ko yatumye kuri Cyirima ubusa.
Nuko Mutaga abyumvise atyo atuma Mutemura ati “Genda umubwire uti “Nimurekere aho gutumanaho bene ayo magambo y’umuco w’abantu uti “Agahugu umuco, akandi umuco.”
Guhera ubwo rero uwo mugani wamamara mu Burundi no mu Rwanda, abantu baba bagiye impaka ku migenzereze y’aha n’aha ntibemeranwe, bakikiranura bavuga bati “Twoye ayo. Agahugu umuco akandi umuco!” – Umuco - Umwihariko w’imbaga isangiye imisango ya burijo (igihe cyose).